Jangan beri BN-PH walau 1 undi : Muhyiddin

Rakyat di enam negeri yang bakal membuang undi pada Sabtu diseru agar tidak memberi walau satu undi kepada Barisan Nasional dan Pakatan Harapan (BN-PH).

Pengerusi Perikatan Nasional (PN), Tan Sri Muhyiddin Yassin berkata, ini sebagai referendum rakyat terhadap kegagalan kerajaan berfungsi sewajarnya sejak lapan bulan mentadbir negara ini.

“Apa dah jadi negara ini? Seolah-olah tidak ada kerajaan. Bukan saja tak ada kerajaan, tak ada perancangan. Dalam sistem demokrasi berparlimen, kita ada hak kuasa. Hak kuasa bukan pada (Datuk Ser) Anwar Ibrahim, hak kuasa pada rakyat.

“Saudara yang boleh putuskan. Kalau saudara kata Anwar Ibrahim telah gagal… sekarang ini kerajaan ini sudah pun gagal walaupun dalam tempoh lapan bulan sudah pun berlalu.

“Jadi, kalau saudara percaya kerajaan itu sudah gagal, maka pilihan raya di peringkat negeri jangan bagi satu undi pun kepada mana-mana calon selain PN. Referendum! Dia paling takut dengar ini. Referendum! Referendum!,” katanya ketika berucap pada ceramah Grand Finale Perikatan Nasional (PN) Selangor Bangkit Gemilang di Taman Melawati, malam ini.

Beliau turut mendakwa Anwar seorang perdana menteri berperangai teruk yang tidak pernah dilihat sepanjang hidupnya.

“Saya dah hidup lama, 76 tahun dah. Dalam tempoh selama itu…tak pernah saya jumpa seorang manusia nama perdana menteri sebegini buruk sekali sikapnya.

“Apabila bohong tidak amanah. Tidak amanah…kalau ini berlaku di negara-negara lain, ambil contoh di UK. Perdana menteri dia buat sedikit parti, bila rakyat tahu, bising…esoknya letak jawatan. Di sini, bohong sebohong-bohongnya, sampai hari ini dia tak nak letak jawatan,” katanya.

Beliau turut membidas Menteri Ekonomi, Rafizi Ramli yang cuba ‘menembaknya’ dengan membangkitkan persoalan berkaitan Kumpulan Wang Amanah Negara (KWAN).

“Hari ini saya baca Rafizi. Dia tanya saya apa yang saya buat dengan menggunakan KWAN. Paling bodoh. Bacalah! Duit dah belanja dah. “Kenapa tanya begitu? Tanya diri sendiri, apa dia dah buat untuk rakyat sejak dia jadi kerajaan? Sejak dia jadi menteri ekonomi, apa dia dah buat? Tak ada apa. Zero! Zero! Nak cabar kita tapi dia sendiri tak buat apa yang dia janji nak buat. Pembohong besar,” katanya.

Sebelum ini, Rafizi ketika kempen Jelajah Madani menjelaskan kepada penyokong yang hadir soal tabung KWAN yang diyakininya tidak diketahui mereka yang hadir.

“Muhyiddin telah pun guna duit KWAN, saya tunggu dia jawab. Biar dia jawab. Saya tahu dia akan jawab apa.

“Dia akan jawab bahawa sebenarnya ini saya gunakan untuk nyawa rakyat masa zaman Covid-19,” katanya.


Biskut Hup Seng selamat untuk dimakan

Orang ramai kini tidak perlu ragu-ragu untuk makan biskut ‘lemak’ kegemaran ramai- Hup Seng kerana syarikat tersebut menjelaskan biskut keluarannya selamat untuk dimakan.

Sebelum ini, terdapat dakwaan daripada Majlis Pengguna Hong Kong (HKCC) yang mendakwa, terdapat unsur penyebab barah yang terkandung dalam biskut keluaran Hup Seng Perusahaan Makanan Sdn Bhd itu.

Bagaimanapun, syarikat biskut terkemuka itu menjelaskan, biskut cream cracker yang dihasilkan dan dipasarkan di Malaysia selamat untuk dimakan dan telah memenuhi semua standard kualiti serta keselamatan makanan yang ditetapkan.

“Kami ingin memberitahu bahawa biskut cream cracker yang dihasilkan dan dipasarkan di Malaysia selamat untuk dimakan dan sesuai dengan peraturan tempatan mengenai standard kualiti dan keselamatan makanan.

“Kami akan berikan kerjasama penuh dengan pihak berkuasa dalam setiap siasatan mereka jika diperlukan.

“Kami ingin mengucapkan terima kasih kepada semua pelanggan dan kakitangan setia kami atas sokongan mereka,” katanya dalam satu kenyataan hari ini.

The South China Morning Post pada Isnin lalu melaporkan penemuan HKCC daripada 60 sampel biskut dan keropok yang dijual di Hong Kong – termasuk dari Hup Seng – mengandungi unsur penyebab barah seperti glisidol dan akrilamida.

“Kami percaya bahan cemar ini boleh dielakkan kerana menurut penemuan kami beberapa bahan dalam biskut ini adalah minyak sawit. Anda boleh meminimumkan bahan cemar sebanyak mungkin,” kata Ketua Pegawai Eksekutif (CEO) HKCC, Gilly Wong Fung-han.

Badan pengguna itu juga mendapati sebanyak 40 peratus produk yang dianalisis mempunyai label nutrisi mengelirukan.

Mengulas isu tersebut, Bahagian Keselamatan dan Kualiti Makanan Kementerian Kesihatan Malaysia (KKM) pada Jumaat lalu berkata siasatan awal mendapati premis kilang Hup Seng adalah pemegang sijil Sistem Analisis Bahaya dan Titik Kawalan Kritikal (HACCP) KKM.

Ia juga mengatakan Acrylamide dan glycidol merupakan bahan pencemaran yang boleh terhasil semasa pemprosesan bahan makanan, namun bahan tersebut boleh dikawal melalui pemilihan bahan mentah dan proses bersesuaian.

Mengenai isu label pemakanan yang mengelirukan, bahagian Keselamatan dan Kualiti Makanan KKM berkata garis panduan di Malaysia membenarkan syarikat menyatakan angka berdasarkan kiraan atau analisis, dan juga menyatakan jumlahnya dalam julat yang dibenarkan.


Kempen PRN, Najib tiru cara Ebit Liew guna lori hantar bantuan

Strategi sama digunakan pendakwah terkenal Ebit Liew digunakan Datuk Seri Najib Razak bagi mendapat perhatian orang ramai dengan menggunakan lori menghantar bantuan makanan kepada mangsa banjir di Melaka.

Bekas Perdana Menteri itu menghantar bantuan makanan kepada warga Melaka yang terjejas akibat bencana banjir malam ini dan memanggil media untuk membuat liputan melibatkan program yang dihadirinya itu bersama-sama pemimpin UMNO Melaka lain.

Pendekatan sama digunakan Ebit Liew sebelum ini dalam program kebajikan yang ditajanya, malah pendakwah yang sedang dalam siasatan polis tersebut juga mempunyai pasukan medianya sendiri dan membuat liputan menerusi platform media sosial miliknya.

Nama Ebit Liew mendapat perhatian umum kerana penglibatannya dalam banyak program kebajikan seluruh negara.

Najib turut memuat naik sebuah video program pemberian bantuan yang dihantar dengan lori dalam akaun Facebooknya.

Untuk rekod, Presiden UMNO, Datuk Seri Ahmad Zahid Hamidi menyerahkan tugas kepada Najib untuk menggemudi jentera parti itu dalam Pilihan Raya Negeri (PRN) yang akan berlangsung pada 20 November ini.

Zahid tidak dapat mengetuai jentera UMNO dan Barisan Nasional (BN) kerana perlu mendapatkan rawatan sakit belakangnya di Jerman.

Suruhanjaya Pilihan Raya (SPR) pada 18 Oktober lalu, memutuskan PRN Melaka akan diadakan pada 20 November ini dengan kempen selama 12 hari bermula selepas perisytiharan calon pada 8 November sehingga jam 11.59 malam 19 November.


Orang kuat Dr M keluar Pejuang, hilang keyakinan terhadap Mukhriz

Selepas peletakan jawatan Tun Dr Mahathir Mohamad baru-baru ini, kini orang kanan atau penyokong tegarnya juga mengambil langkah sama berundur daripada parti Pejuang.

Terbaharu hari ini, Datuk Seri Khairuddin Abu Hassan mengumumkan peletakan jawatannya sebagai ketua Pejuang Wilayah Persekutuan dan membubarkan Majlis Pimpinan Negeri (MPN) parti itu.

Katanya perjuangannya bersama parti itu tidak lagi relevan memandangkan Pejuang telah menerima peletakan jawatan pengerusinya Mahathir.

“Perjuangan saya dulu, kini dan selamanya hanyalah berteraskan paksi sokongan kepada Tun Dr Mahathir Mohamad yang sentiasa kekal berprinsip dan tidak pernah menipu dalam mana-mana perjuangan untuk menegakkan kebenaran demi bangsa, negara mahupun agama,” katanya dipetik laporan media.

Sementara itu, tanpa menghuraikan lanjut, Khairuddin juga berkata dia telah hilang keyakinan terhadap kepimpinan Presiden Pejuang, Datuk Seri Mukhriz, yang juga anak kepada Dr Mahathir.

Pejuang dan rakan gabungan Gerakan Tanah Air (GTA) kalah teruk dalam Pilihan Raya Umum Ke-15 (PRU-15) lalu.

Semua calon mereka kecundang, malah Dr Mahathir dan Mukhriz sendiri hilang wang pertaruhan.


Isu kemasukan pelancong China, PM kata tiada diskriminasi

Malaysia tidak mendiskriminasi mana-mana negara dalam menjalankan pemeriksaan Covid-19 terhadap pelancong yang tiba di negara ini, namun mahu memastikan kesihatan rakyat adalah keutamaan, kata Perdana Menteri Datuk Seri Anwar Ibrahim.

Beliau berkata kawalan di pintu masuk negara oleh Jabatan Imigresen juga diperketatkan bagi memantau kemasukan rakyat asing ke Malaysia, menurut laporan Bernama.

“Kalau kita lihat umpamanya kadar jangkitan (Covid-19) di China yang diuar-uarkan, ia tinggi dan kita juga tahu kadar kematian di Amerika Syarikat akibat Covid-19 juga tinggi, dan begitu juga beberapa negara lain.

“Jadi kita ambil tindakan untuk menyelamatkan rakyat kita, jadi sesiapa sahaja yang masuk (ke Malaysia) harus dipantau dan dikenakan syarat yang sama,” katanya dalam sidang media selepas mempengerusikan Mesyuarat Kabinet di Bangunan Perdana Putra di sini, hari ini.

Anwar berkata dalam mesyuarat hari ini Jemaah Menteri juga berpendapat urusan pelancongan mahupun ekonomi tidak boleh mengatasi kepentingan negara dalam mengawal jangkitan sebarang wabak terhadap rakyat termasuk Covid-19.

Menurut Perdana Menteri laporan media yang dikeluarkan berkaitan pelancong China juga berbeza dengan fakta sebenar yang berlaku, serta tidak memberi kesan kepada kadar jangkitan di negara ini.

“Menteri Dalam Negeri (Datuk Seri Saifuddin Nasution) berikan jumlah pelawat dari China umpamanya untuk 2022 adalah 336,000 orang dengan majoriti besar adalah pelancong, dan tidak beri kesan sebagaimana yang digembar-gemburkan.

“Disember sahaja pelawat China adalah 53,000 orang, jadi kita tak melihat lonjakan jangkitan yang mengaitkan mana-mana negara,” katanya yang turut menjelaskan angka itu tidak bermakna Malaysia memberi kelonggaran kepada mana-mana negara untuk masuk ke Malaysia.

Penghujung tahun lepas, China melaporkan berlaku lonjakan kes Covid-19 berikutan varian Omicron yang merebak dengan pantas, dan beberapa negara mengambil keputusan untuk menyekat kemasukan pengembara dari China ke negara mereka sebagai langkah menghalang penularan wabak itu.

Anwar seterusnya menasihati orang ramai untuk mendapatkan vaksin penggalak Covid-19 memandangkan hanya 49 peratus rakyat sahaja yang telah mendapatkan dos itu, selain bekalan vaksin juga masih banyak iaitu sekitar enam juta dos.

Anwar berkata disebabkan dos penggalak tidak mendapat sambutan seperti dos pertama dan kedua, banyak bekalan itu sebelum ini sudah dilupuskan.

“Jadi saya usulkan mula dengan wartawan yang belum ambil booster (penggalak) pertama untuk ambil, kerana jangkitan ini ikut unjuran dan kajian Kementerian Kesihatan belum menentu, belum tamat.

“Kalau yang dah ambil dos pertama, dos kedua, booster itu kena ada, kerana vaksin ini masih ada. Jadi untuk bulan Januari ini semua wartawan dikehendaki ambil booster kemudian disusuli dengan rakyat lain kerana kalau wartawan beri contoh teladan yang baik, itu akan diikuti oleh rakyat,” katanya.

Malah Perdana Menteri turut menjelaskan beliau juga telah mendapatkan dos penggalak Covid-19.

“Saya sudah (ambil dos penggalak). Alhamdulillah. Saya boleh tunjuk saya punya MySejahtera,” katanya ketika ditanya pemberita sama ada beliau telah mendapatkan dos penggalak itu.


PN Perak tawar bas percuma bawa pelajar IPT pulang mengundi

Perikatan Nasional (PN) Perak menyediakan bas khas bagi membawa pelajar dari 24 institusi pengajian tinggi (IPT) pulang ke kampung halaman masing-masing untuk mengundi dalam Pilihan Raya Umum Ke-15, pada 19 November ini.

Bas itu akan membawa pelajar yang terdiri daripada anak Perak pulang ke 24 destinasi mulai 17 dan 18 November.

Sehubungan itu semua pelajar yang berhasrat menggunakan perkhidmatan berkenaan boleh melayari laman sesawang di SINI untuk pendaftaran.

Sebelum ini, media melaporkan ramai pelajar IPT menghadapi masalah untuk pulang ke kawasan masing-masing untuk mengundi, susulan tambang yang mahal dan kekerapan jadual perjalanan yang tidak menentu.

Keadaan itu menyebabkan sesetengah daripada mereka berhasrat melupakan tanggungjawab membuang undi bagi memilih kerajaan baharu selepas PRU-15 ini.


Tak perlu panik beli barang, barangan mencukupi

Orang ramai dinasihatkan supaya tidak membuat pembelian panik memandangkan bekalan makanan keperluan di seluruh negara masih stabil dan mencukupi bagi menghadapi ‘total lockdown’.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata mengambil pengalaman Perintah Kawalan Pergerakan (PKP) lepas, tiada kes direkodkan berhubung bekalan barangan keperluan asas terputus yang dialami dan memberi jaminan barang keperluan masih mencukupi.

“Pengguna diseru tidak melakukan pembelian panik dan berlebihan, bagi mengelakkan gangguan bekalan di premis-premis jualan,” katanya lapor Bernama.

Sidang Khas Majlis Keselamatan Negara (MKN) Mengenai Pengurusan Covid-19 semalam, memutuskan untuk melaksanakan penutupan penuh atau ‘total lockdown’ sektor sosial dan ekonomi di seluruh negara bagi tempoh 14 hari bermula 1 Jun hingga 14 Jun.

Nanta berkata, pemantauan akan terus dilaksanakan penguat kuasa kementerian setiap hari, bagi memastikan keberadaan bekalan barangan keperluan asas di semua negeri.

Nanta dalam pada itu berkata penguatkuasaan Ops Had 2J, yang memantau pematuhan prosedur operasi standard (SOP) berkaitan had masa maksimum dua jam keberadaan pelanggan di premis perniagaan, ditangguhkan serta-merta sehingga ke satu tarikh kelak.

Bagaimanapun beliau berkata, SOP PKP 3.0 yang lain masih terus dikuatkuasakan.

“Kementerian berharap pengguna dan pengunjung premis perniagaan, akan terus merancang perbelanjaan dan perjalanan bagi mengurangkan kesesakan di premis perniagaan, yang boleh menyebabkan penularan COVID-19 meningkat,” katanya.


Agong zahir tahniah kepada 2 pelajar kita terpilih ke Harvard College

Yang di-Pertuan Agong dan Raja Permaisuri Agong hari ini menzahirkan ucapan tahniah kepada dua pelajar muda Malaysia atas kejayaan dipilih dan diterima masuk ke Harvard College di Amerika Syarikat, sekolah sarjana bagi Harvard University yang terkemuka dan antara terulung di dunia.

Dua pelajar berkenaan ialah anak kelahiran Kuantan, Pahang, Muhammad Hamdi Ahmad Hakimi dan Jarell Cheong Tze Wen dari Kuala Lumpur yang bakal memasuki kelas sarjana bagi tahun 2025, dengan masing-masing merancang melanjutkan pelajaran dalam jurusan Ekonomi dan Matematik.

Al-Sultan Abdullah Ri’ayatuddin Al-Mustafa Billah Shahdan Tunku Hajah Azizah Aminah Maimunah Iskandariah turut menzahirkan sukacita dan bangga atas pencapaian cemerlang kedua-dua pelajar berkenaan yang merupakan antara 1,968 pelajar terpilih dan melepasi tahap kelayakan ketat ditetapkan daripada sejumlah 57,435 permohonan dari seluruh dunia.

“Kejayaan kedua-dua belia ini sekali lagi membuktikan bahawa Malaysia mampu melahirkan individu yang berkualiti, berwibawa dan bertaraf antarabangsa.

“Kejayaan ini turut membuktikan bahawa dengan iltizam, semangat perjuangan yang tinggi dan usaha bersungguh-sungguh, rakyat Malaysia mampu bersaing dan berjaya di persada antarabangsa,” titah Seri Paduka dalam hantaran menerusi akaun Facebook dan Instagram Istana Negara hari ini.

Al-Sultan Abdullah turut menzahirkan harapan semoga kejayaan mereka berdua menjadi sumber inspirasi kepada seluruh rakyat Malaysia khususnya belia untuk bekerja keras dan berusaha mencapai kejayaan dalam bidang masing-masing.

Seri Paduka juga mengucapkan selamat maju jaya kepada Muhammad Hamdi dan Jarell serta mendoakan semoga mereka dilimpahi kejayaan cemerlang berterusan dan terus mengharumkan nama Malaysia di persada antarabangsa pada masa hadapan.

Kedua-dua pelajar cemerlang itu adalah produk sistem pendidikan kebangsaan dengan Muhammad Hamdi merupakan lulusan Sekolah Menengah Sains Alam Shah, Kuala Lumpur sebelum beralih ke A-Level di Kolej Tuanku Ja’afar di Negeri Sembilan sebagai Cendekiawan Bank Negara Kijang.

Sementara, Jarell menamatkan Sijil Pelajaran Malaysia dan A-Level di Sekolah Menengah Seri Bintang Utara, Kuala Lumpur dan Sunway College, Petaling Jaya.

Selain kehebatan dalam bidang akademik, Jarell juga pernah mewakili Malaysia pada Sukan SEA 2019 dalam acara Dancesport, bertanding di Olimpik Matematik Pasifik Asia dan bersaing dalam kejohanan catur antarabangsa.

Sementara, Muhammad Hamdi merupakan seorang pendebat yang juga telah memberikan tuisyen kepada pelajar sekolah menengah dengan sering membincangkan pandangan dunia dan pendapatnya mengenai isu masa kini.


Selamatkah Parlimen untuk bersidang? Bukan susah, tapi keselamatan penting

Poin utama saya kali ini ialah jangan ambil mudah soal keselamatan nyawa ketika melawan wabak COVID-19 ini.

Tanpa sidang Parlimen pun, beberapa orang kakitangan Parlimen didapati positif Covid-19 baru-baru ini. Tanpa ada orang lalu-lalang. Hanya beberapa orang kakitangan yang hadir – pun ada yang positif Covid-19. Bahkan bagi mereka yang sudah mendapat 2 dos vaksin juga tidak kebal dari dijangkiti, walaupun kesannya adalah ringan.

Titah Seri Paduka Baginda YDP Agong agar diadakan Sidang Parlimen “secepat mungkin”  perlu diperhalusi secara realistik.

Pertama, negara sedang berada di bawah SOP Am Perintah Kawalan Pergerakan sehingga 28 Jun 2021. Tiada rentas negeri. Rakyat yang tidak bekerja dalam “essential services” diperintahkan “stay at home”. Majlis rasmi dan sosial tidak dibenarkan. Pergerakan terbatas setakat 10km. Macam-macam had dan peraturan, semuanya untuk menyekat penularan wabak.

Menjayakan sidang Parlimen pada tempoh dan waktu ini – sebenarnya memberikan mesej yang salah kepada rakyat tentang pematuhan SOP. Akan berlaku pergerakan rentas negeri dari seluruh pelusuk negara. Dari red zone dan green zone.

Penganjuran majlis akan melibatkan “crowd” orang ramai – bukan sekadar 220 ahli parlimen sahaja, bahkan mungkin 3 atau 4 kali ganda jumlah kerana harus melibatkan pegawai dan kakitangan. Nanti timbul pula kluster kayangan dan tuduhan double standard. Kalau Parlimen boleh dibuka, kenapa tidak dibuka masjid sekali?

Keduanya, Sidang Parlimen yang ingin dilaksanakan secara “hybrid” fizikal dan maya misalnya, memerlukan penambahbaikan sistem atas talian yang selamat untuk semua 220 ahli parlimen yang ramai terpaksa bersidang dari pejabat di luar parlimen. Kaedah berkongsi dokumen (“sharing documents”) dan pengundian (“voting”) dan segala-galanya perlu dilihat secara teliti, dan pastinya perlu dinaiktaraf. Difahamkan, proses perolehan sedang dijalankan oleh pihak Parlimen dan sudah pastilah, ianya tidak boleh diselesaikan overnight,  bak cogak mudah Najib Razak dan Asyraf Wajdi.

Ketiganya, soal pindaan peraturan mesyuarat. Banyak perkara kena diteliti. Banyak negara seperti Brazil, Finland, Latvia, South Africa dan Sepanyol pun kena bentang semula prosedur baru. The New Zealand House of Representatives, UK House of Commons telah menukar “standing orders” bagi membenarkan persidangan dilakukan secara maya.

Sememangnya telah dipersetujui di kalangan ketua dan wakil parti politik Malaysia bahawa sidang akan datang bersifat “hybrid”. Semuanya perlu melalui proses dan peraturan.

Kerajaan nampaknya komited dan tidak lari dari prinsip demokrasi berparlimen serta tanggungjawab melaksana sidang Parlimen setelah semua urusan berkaitan selesai dan tidak ada perkara berbangkit dan boleh menjadi isu di kemudian hari, terutamanya hal menjaga nyawa manusia.

Pelaksanaan Sidang Parlimen selepas tarikh 1 Ogos 2021 tidak boleh dianggap “tidak relevan”. Apakah hanya dengan perbezaan tarikh dan hari; kepentingan Parlimen hilang sama sekali? Notis untuk memanggil sidang Parlimen secara tertib di bawah peraturan sedia ada adalah 28 hari campur 5 hari. 33 hari.

Mari kita fikir secara realistik dan bersangka baik. Sidang parlimen berisiko meragut nyawa. Jangan kompromi soal nyawa.


PRU-15: Hamid Bador calon GTA di Parlimen Rembau?

Gerakan Tanah Air (GTA) mahu bekas Ketua Polis Negara Tan Sri Abdul Hamid Bador bertanding bagi pihak gabungan itu, dalam usahanya untuk membuat kejutan di kubu kuat UMNO di Parlimen Rembau.

Timbalan Pengerusi GTA Negeri Sembilan Mohamad Jani Ismail berkata hanya Pengerusi Parti Pejuang Tanah Air (Pejuang) Tun Dr Mahathir Mohamad boleh memujuk Abdul Hamid untuk menjadi orang hadapan gabungan itu di Rembau pada Pilihan Raya Umum Ke-15 (PRU-15).

Beliau berkata perkara itu telah dibawa kepada pucuk pimpinan gabungan untuk pertimbangan.

“Saya memberi pandangan kepada Datuk Seri Mukhriz Mahathir (Timbalan Pengerusi GTA), jika GTA mahu menang dan kembali menyelamatkan negara, Abdul Hamid adalah orangnya.

“Memang ada usaha ke arah itu (menjadikan Abdul Hamid sebagai calon) tetapi yang boleh ‘memujuk’ beliau hanyalah Dr Mahathir sahaja.

“Jika ditanya pendapat peribadi saya, memang menjadi hasrat saya untuk Abdul Hamid bertanding di kawasan parlimen Rembau,” katanya menurut Utusan.

Mohamad Jani juga dilaporkan mengakui sukar untuk menggoncang kedudukan UMNO, terutama apabila timbalan presiden parti itu Datuk Seri Mohamad Hasan dikatakan akan menjadi calon Rembau, menggantikan Menteri Kesihatan Khairy Jamaluddin.

Bagaimanapun, beliau berkata dengan tokoh yang menjulang tinggi seperti Abdul Hamid sebagai calonnya, GTA mungkin berpeluang.

“Kalau nak calon, letak sahaja saya kerana saya ketua Pejuang Negri Sembilan… tetapi ada yang lebih kuat dan itu ialah Abdul Hamid. Matlamat kita adalah untuk menang.

“Bagi Rembau dan negara, khidmat individu seperti Abdul Hamid sememangnya diperlukan.

“Beliau bukan ahli Pejuang tetapi GTA memberi ruang kepada semua, termasuk pemimpin pertubuhan bukan kerajaan (NGO), badan profesional dan individu tertentu yang mempunyai nama besar,” katanya dilapor berkata.

Semalam, nama Abdul Hamid disebut-sebut sebagai bakal calon GTA pada PRU-15.

Abdul Hamid yang menetap di Rembau dan kini aktif dalam bidang pertanian di Kampung Panchang dilaporkan mempunyai hubungan baik dengan Dr Mahathir.

Ketika Pakatan Harapan (PH) menjadi dalam Kerajaan Persekutuan setelah menang PRU-14, Abdul Hamid dan Dr Mahathir masing-masing berada di pejabat sebagai ketua polis negara dan perdana menteri.


Wakil rakyat lompat parti perlu letak jawatan, kata pakar undang-undang

Mana-Mana Ahli Parlimen (MP) yang menukar parti hendaklah meletak jawatan dan kembali kepada rakyat dalam pilihan raya kecil untuk mendapatkan mandat baharu, kata pakar undang-undang Profesor Emeritus Datuk Dr Shad Saleem Faruqi.

Penyandang Kursi Tunku Abdul Rahman Fakulti Undang-Undang Universiti Malaya itu berkata pada pandangan peribadinya, ia adalah cadangan yang akan diutarakan beliau jika Ahli Parlimen melompat ke parti lain, lapor Bernama.

“Mungkin beliau (MP) mempunyai bantahan dari segi moral dan ideologi yang jujur mengenai hala tuju partinya tetapi dalam kes itu, beliau perlu kembali kepada pengundinya dan mengucapkan “terima kasih kerana mengundi saya sebelum ini, kini saya memakai songkok baharu dan anda perlu percayakan saya sekali lagi mengenai sebab saya keluar parti dan saya minta anda berikan saya mandat baharu.”

“Bagaimanapun, cadangan ini memerlukan pemansuhan Perkara 48, Fasal 6 (Perlembagaan Persekutuan) kerana ia menyatakan bahawa jika mana-mana MP meletak jawatan, maka untuk tempoh lima tahun akan datang beliau hilang kelayakan bertanding mana-mana kerusi Parlimen. Jadi kita memerlukan pindaan Perlembagaan kepada Perkara 48, Fasal 6 serta Perkara 10,” katanya dalam program The Nation bertajuk Undang-Undang Anti Lompat Parti yang disiarkan oleh Bernama TV hari ini.

Perkara 10 Perlembagaan Persekutuan menyentuh mengenai kebebasan bercakap, berhimpun dan berpersatuan.

Menurut Shad Saleem, isu lompat parti bukanlah perkara baharu di negara ini kerana perbuatan berpaling tadah telah menyebabkan kejatuhan kerajaan antaranya di Terengganu seawal tahun 1962, Sarawak (1966), Kelantan (1977) dan Kerajaan Persekutuan dua tahun lepas sehingga menyebabkan ketidakstabilan yang kronik kepada negara.

Beliau berkata berkata terdapat kira-kira 41 daripada 193 negara yang mempunyai undang-undang antipembelotan antaranya India, Singapura serta Israel dan di Malaysia, negeri Sabah, Kelantan dan Pulau Pinang yang telah cuba bereksperimen dengan undang-undang itu.

“Saya telah membaca dengan agak bimbang satu cadangan yang amat ekstrem di Malaysia bahawa menukar kem setengah jalan perlu dijadikan kesalahan pilihan raya di bawah Perkara 48 dan kerusi perlu dikosongkan serta hilang kelayakan untuk bertanding selama lima tahun. Saya tidak fikir kita perlu membawa undang-undang jenayah ke dalam isu ini,” katanya.

Alternatif kedua pula ialah jika seorang MP keluar parti, mengundi menentang parti atau menentang parti dalam isu penting, maka parti boleh memaklumkan Speaker bahawa MP itu bukan lagi ahli parti tersebut.

Shad Saleem juga berkata ini bermakna cadangan sedemikian adalah bertujuan mengukuhkan perpaduan parti yang kemudian menjadi hasrat Perlembagaan namun kelemahannya ialah ia akan memberikan kepimpinan parti terlalu banyak kuasa yang menyebabkan mana-mana ahli parti tidak dapat bersuara atau mencabar pemimpin parti.

“Masalahnya ialah jika parti tidak mempunyai kuasa untuk mengambil tindakan terhadap seorang MP, maka saya dimaklumkan oleh sesetengah pihak bahawa apa yang MP itu boleh lakukan ialah kekal bersama parti secara rasmi namun teruskan mengundi menentangnya sehingga mungkin menyebabkan parti itu tewas atas undi percaya.

“Malangnya, tidak akan ada penyelesaian yang sempurna, seperti dalam kehidupan, jadi dalam isu undang-undang, kita perlu mengambil jalan tengah dan mencapai keputusan yang paling kurang merugikan,” katanya.

Satu sidang khas Parlimen untuk membentang dan membahaskan Rang Undang-Undang Perlembagaan (Pindaan) (No. 3) 2022 akan diadakan esok yang membabitkan penggubalan punca kuasa di bawah Perkara 10 Perlembagaan Persekutuan bagi membolehkan akta baharu bagi melarang MP menukar parti digubal.

Bagaimanapun, Rang Undang-Undang Perlembagaan (Pindaan) berkaitan Anti Lompat Parti, yang dijadual dibentang, dibahas dan diluluskan pada sidang khas itu telah ditangguhkan kepada satu lagi sidang khas Parlimen yang akan ditentukan kelak.


Wilayah tenggara Iran digegar gempa bumi

Gempa bumi berukuran 5.2 pada skala Richter melanda wilayah Fars di tenggara Iran pada Selasa.

Gempa bumi itu berpusat di kampung Dorz, lapor Agensi Anadolu, memetik Pusat Seismologi Iran dan gegaran berlaku pada kedalaman 10 kilometer.

Tiada kemalangan jiwa atau kerosakan dilaporkan setakat ini.


China ‘kurung’ 5.5 juta lagi penduduk setelah kesan dua kes Omicron

Sebuah lagi bandar di China dikenakan perintah kawalan pergerakan atau ‘lockdown’ sekali gus ‘mengurung’ kira-kira 5.5 juta penduduknya tatkala wabak Covid-19 kembali menular di Anyang, wilayah Henan – bandar ketiga dikenakan tindakan itu.

Perintah kawalan di bandar Anyang, dengan populasi 5.5 juta penduduk, diumumkan selepas dua kes varian Omicron dilaporkan. Penduduk tidak dibenarkan keluar dan kedai diarah tutup kecuali yang menjual barang keperluan.

Sebelum ini, seramai 13 juta lagi penduduk telah dikurung di Xi’an yang sudah mengambil masa selama hampir tiga minggu, manakala 1.1 juta lagi di Yuzhou lebih seminggu.

Tidak jelas berapa lama penutupan Anyang akan dilakukan kerana ia diumumkan sebagai langkah untuk memudahkan ujian besar-besaran yang merupakan prosedur standard dalam strategi China untuk mengenal pasti dan mengasingkan individu yang dijangkiti secepat mungkin.

Langkah mengenakan perintah kawalan itu adalah yang paling meluas sejak ‘lockdown’ dikenakan di Wuhan dan sebahagian besar wilayah Hubei pada awal 2020 ketika wabak Covid-19 mula menular.

Sejak itu, China mengambil pendekatan dengan menyasarkan perintah penutupan dan pergerakan di kawasan yang lebih kecil sekiranya terdapat kes positif yang dikesan.

Kes Omicron di Anyang dipercayai ada kaitan dengan dua kes lain yang dikesan di Tianjin pada Sabtu lalu. Ia merupakan kali pertama varian Omicron merebak di tanah besar China daripada individu yang tiba dari luar dan kontak rapat mereka.

Anyang ialah tapak arkeologi yang penting, ibu kota purba dinasti Shang dan tempat tulisan Cina terawal ditemui pada apa yang dipanggil tulang oracle.

Dalam notis yang dikongsi media dalam talian kerajaan, peraturan itu mengarahkan penduduk tinggal di rumah dan hanya seorang sahaja dibenar keluar untuk membeli barang keperluan, sementara semua kenderaan tidak penting dilarang berada di jalanan.

Dengan Sukan Olimpik Musim Sejuk, yang dibuka pada 4 Februari di Beijing semakin dekat, kemunculan Omicron menyebabkan sekatan dikenakan semula di seluruh bandar dalam usaha menghalang wabak itu daripada merebak ke bahagian lain di China.

Seorang pegawai Olimpik Beijing yang bertanggungjawab dalam hal ehwal kawalan penyakit, Huang Chun, berkata penganjur mengharapkan kerjasama atlet dan pegawai untuk mencegah wabak yang boleh menjejaskan penyertaan.

“Jika kluster besar-besaran tercetus, ia akan memberi kesan kepada sukan dan jadual,” kata Huang.

Sementara itu, Ketua Eksekutif Hong Kong, Carrie Lam mengumumkan penutupan tadika dan sekolah rendah selepas jangkitan dilaporkan dalam kalangan pelajar.

Sekolah akan ditutup bermula Jumaat dan sehingga sekurang-kurangnya cuti Tahun Baru Cina pada minggu pertama Februari. – Agensi


Speaker Parlimen tolak usul bincang laporan pemerdagangan manusia

Speaker Dewan Rakyat Tan Sri Azhar Azizan Harun hari ini menolak usul membahaskan kedudukan tempat ketiga Malaysia dalam laporan tahunan pemerdagangan manusia Jabatan Negara Amerika Syarikat (AS) untuk tahun kedua berturut-turut.

Timbalan Speaker Datuk Rashid Hasnon memberitahu Parlimen bahawa usul itu – yang dikemukakan Ahli Parlimen Bukit Mertajam Steven Sim di bawah Peraturan Mesyuarat 18(1) untuk mendapatkan kebenaran berbincang perkara penting yang mendesak – ditolak oleh Azhar dalam notis bertulis kepada Sim.

“Seperti yang anda nyatakan, Speaker telah menjawab anda dan menolak usul tersebut. Jika anda tidak berpuas hati, anda boleh mengemukakan rayuan,” kata Rashid di Parlimen hari ini.

Sim berkata beliau telah mengemukakan notis secara bertulis kepada pejabat Speaker untuk membahaskan perkara itu, tetapi ditolak oleh Azhar atas dasar tidak memberikan bukti yang mencukupi untuk menunjukkan bahawa ia adalah mendesak dan kepentingan awam.

“Sebelum saya menutup usul saya, kedudukan peringkat ketiga ini bukan sekadar mencemarkan imej dengan melabelkan Malaysia sebagai sebuah negara industri pemerdagangan manusia. Ia adalah industri yang jahat dan tidak berperikemanusiaan, dan membawa implikasi ekonomi dan sosial yang besar.

“Banyak negara yang membekalkan pekerja telah berhenti menghantar mereka, sehingga negara mempunyai isu tenaga kerja. Baru minggu lepas Parlimen ini mendengar bahawa industri perladangan sawit negara mengalami kerugian RM10.4 bilion dalam tempoh lima bulan pertama.

“Ini adalah bom jangka yang boleh membahayakan rakyat, jadi saya rasa penting untuk kita berdebat kerana dua tahun berturut-turut kita berada di Tahap 3. Ini bermakna kerajaan tidak melakukan apa-apa untuk memperbaiki perkara ini, ” katanya.

Pada 20 Julai, laporan tahunan pemerdagangan manusia Jabatan Negara AS berkata Malaysia tidak memenuhi sepenuhnya piawaian minimum untuk menghapuskan pemerdagangan dan tidak melakukan usaha yang ketara untuk berbuat demikian, walaupun mengambil kira kesan pandemik Covid-19.

Malaysia diletakkan dalam Senarai Pantau Tahap 2 dari 2018 hingga 2020 sebelum turun ke Tahap 3, peringkat terendah, tahun lepas.

Jabatan Negara AS meletakkan setiap negara ke dalam satu daripada tiga peringkat berdasarkan sejauh mana tindakan kerajaan untuk memerangi pemerdagangan manusia dan saiz masalah.

Kedudukan Tahap 1 menunjukkan bahawa kerajaan telah mengakui kewujudan pemerdagangan manusia dan telah berusaha untuk menangani masalah tersebut.

Negara Tahap 2 ialah negara yang kerajaannya tidak mematuhi sepenuhnya piawaian minimum Akta Perlindungan Mangsa Pemerdagangan dan Keganasan AS tetapi sedang melakukan usaha besar untuk membawa diri mereka mematuhi piawaian tersebut.

Negara Tahap 3 ialah negara yang kerajaannya tidak mematuhi piawaian minimum sepenuhnya dan tidak melakukan usaha yang ketara untuk berbuat demikian.


Guan Eng salahkan PN pula serang Menteri DAP isu ‘Jom Ziarah’, Sukma

Pengerusi DAP, Lim Guan Eng menuduh pemimpin Bersatu dan PAS menjejaskan muhibah dalam kalangan perbagai kaum dan keharmonian agama apabila terus menyerang Menteri Belia dan Sukan kerajaan Pakatan Harapan-Barisan Nasional (PH-BN), Hannah Yeoh.

Ahli Parlimen Bagan itu mendakwa gabungan Perikatan Nasional (PN) mengeksploitasi pembohongan untuk menimbulkan kebencian dan ketakutan terhadap Ahli Parlimen DAP Segambut, sehingga terpaksa berulang kali membuat laporan polis.

Beliau juga mendakwa Bersatu dan PAS memainkan politik tidak beretika dan tidak bertanggungjawab, khususnya apabila melibatkan isu ‘Jom Ziarah’ dan Sukan Malaysia (SUKMA).

“Ketua Pemuda PAS Kelantan Mohamad Kamal Mohamed berkata, Hannah telah menggunakan kuasa Menterinya untuk menafikan hak Kelantan untuk menganjurkan Sukan Malaysia (Sukma 2024).

“Hakikatnya kerajaan negeri Kelantan telah bersetuju untuk menganjurkan SUKMA edisi 2028 bagi memberi masa tambahan untuk membuat persiapan dan membina fasiliti sukan di sana.

“Hannah juga tertakluk kepada fitnah hebat oleh seorang pemimpin Bersatu yang menuduhnya menyokong inisiatif ‘Jom Ziarah’ untuk lawatan gereja oleh NGO dengan dana daripada kementeriannya,” katanya dalam satu kenyataan hari ini.

Mengulas lanjut, Guan Eng berkata Hannah dituduh membenarkan program kristianisasi yang menyasarkan belia Islam, walaupun Hannah telah menegaskan bahawa tiada orang Islam sebaliknya hanya belia bukan Islam yang terlibat.

“Setiausaha Agung PAS Takiyuddin Hassan juga turut terlibat dengan pelbagai tuduhan liar dan tidak berasas terhadap Hannah,” kata Guan Eng.

Untuk rekod program ‘Jom Ziarah’ itu dianjurkan Impact Malaysia sebuah badan atau inisiatif di bawah kelolaan Kementerian Belia dan Sukan (KBS). Setiap menteri bertanggungjawab terhadap semua aktiviti dan program anjuran agensi dan badan di bawah kelolaan kementerian mereka.

Program itu mula disedari ramai setelah ahli Bersatu Port Dickson yang juga Pengerusi Penaja Muafakat Nasional Negeri Sembilan, Badrul Hisham Shaharin, memuat naik kenyataan mengecam Hannah dalam Facebooknya berhubung iklan ‘Jom Ziarah Gereja’ yang disiarkan dalam bahasa Melayu.

Susulan itu, Setiausaha Politik Hannah, Dayangku Norhazwani Awangku Marsal membuat laporan polis terhadap Badrul Hisham yang juga dikenali sebagai Che’gu Bard, atas tuduhan fitnah.

Bagaimanapun, kelmarin (16 Mac) Che’gu Bard membuat laporan balas polis terhadap Hannah berhubung program berkenaan.

Antara lain dalam laporan polis itu, Badrul Hisham memetik buku tulisan Hannah ‘Becoming Hannah: A Personal Journey’ yang mencertiakan mengenai perjalanan hidupnya sebagai penganut Kristian.

“Di mana buku tersebut sendiri penuh dengan tulisan mempromosi agama Kristian. Dalam buku tersebut juga tertulis penglibatan dia di dalam bidang politik dibantu oleh pihak Kristian, baik dari segi dana mahupun kempen.

“Tanpa berselindung dalam buku itu menulis bagaimana beliau menggunakan kedudukan politik beliau untuk berdakwah mengenai agama Kristian.

“Tidak tertinggal seruan dia kepada ahli-ahli felo Kristian seberang laut, khususnya dan penganut agama Kristian umumnya untuk mengikut jejak langkah beliau menceburkan diri dalam bidang politik untuk membina semula Malaysia mengikut acuan agama Kristian,” kata Badrul Hisham.

Semalam, Majlis Agama Islam Selangor (MAIS) berkata program di mana orang Islam mengunjungi rumah ibadat bukan Islam seperti kuil, gereja, dan gurdwara untuk mempelajari agama-agama ini selain daripada agama sendiri harus ditolak dan disekat.

Pengerusi MAIS, Tan Sri Abdul Aziz Mohd Yusof ketika mengulas lawatan gereja oleh Impact Malaysia yang dirancang itu, berkata MAIS melihat program berkenaan mempunyai elemen untuk menarik perhatian belia “terutamanya belia Islam” untuk belajar dan menimba ilmu tentang agama selain Islam.

“Program sebegini jika dibenarkan dianjurkan, boleh mempengaruhi pemikiran remaja Islam secara halus dan tanpa sedar untuk cenderung atau tertarik dengan agama selain Islam yang mereka anuti.

“”Di Selangor, apa-apa program yang dibuat bagi tujuan memujuk atau mempengaruhi mana-mana orang Islam untuk cenderung atau minat kepada agama bukan Islam adalah dilarang sama sekali dan menjadi satu kesalahan di bawah Enakmen Ugama Bukan Islam (Kawalan Pengembangan Di Kalangan Orang Islam) 1988,” katanya.


Ibu tunggal didenda RM8,000 buat hantaran jelik solat sunat hajat

Seorang ibu tunggal didenda RM8,000 oleh Mahkamah Sesyen Kuala Lumpur hari ini kerana membuat penghantaran komunikasi jelik berhubung majlis solat hajat berkaitan Covid-19 di Facebook miliknya, dua tahun lepas.

Hakim Nor Hasniah Ab Razak menjatuhkan hukuman itu ke atas Hong Jia Ming, 34, selaku orang kena saman (OKS) selepas wanita itu mengaku bersalah atas pertuduhan berkenaan.

Mahkamah turut memerintahkan perunding di sebuah syarikat swasta itu menjalani hukuman penjara enam bulan sekiranya gagal membayar denda tersebut. Wanita itu membayar denda berkenaan.

Sebelum dijatuhkan hukuman, Hong memohon maaf kepada mahkamah atas perbuatannya yang menyinggung perasaan orang lain.

Mengikut pertuduhan, Hong didakwa secara sedar membuat dan memulakan penghantaran komunikasi bersifat jelik berkenaan menggunakan akaun Facebook “Joyceanne Hong” dengan niat untuk menyakiti hati orang lain pada 9.22 malam, 12 Mac 2020.

Hantaran itu kemudian dibaca di Masjid Muadz Bin Jabal, Wangsa Maju di sini pada 12.41 tengah hari pada 13 Mac 2020.

Pertuduhan dikemukakan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara yang boleh sampai setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas pensabitan.

Terdahulu, Timbalan Pendakwa Raya Najihah Farhana Che Awang memohon hukuman setimpal sebagai pengajaran kepada OKS termasuk orang awam supaya tidak membuat sebarang hantaran di media sosial yang boleh mengganggu keharmonian dan perpaduan negara.

“Walaupun hantaran itu di ‘Facebook Story’, ia tetap kekal berada dalam akaun media sosial tersebut seperti bahagian kotak undian ‘So stupid’ atau ‘Support them’ telah mendapat sambutan dalam kalangan kawan-kawan di Facebook OKS,” katanya.

Beliau berkata hantaran itu telah tular di kumpulan WhatsApp bekas syarikat wanita berkenaan dan telah dimuat naik oleh OKS yang mencabuli hak kebebasan bersuara seperti mana yang diperuntukkan setiap individu warganegara Malaysia.

Peguam Haijan Omar yang mewakili Hong memohon supaya anak guamnya dikenakan bon berkelakuan baik atau hukuman denda minimum dengan mengambil kira wanita itu menanggung seorang anak lelaki berumur sembilan tahun, selain mempunyai masalah sakit jantung. – Bernama


Gelar diri ‘pengemis’, Idris tak pertahan kerusi DUN Sungai Udang

Selepas menjadi punca kejatuhan kerajaan Melaka, Datuk Seri Idris Haron hari ini mengambil keputusan untuk tidak mempertahankan kerusi Dewan Undangan Negeri (DUN) Sungai Udang pada Pilihan Raya Negeri (PRN) Melaka.

Idris yang turut menggelarkan dirinya sebagai ‘pengemis’ berkata, kerusi DUN itu sebaliknya akan diserahkan kepada anak tempatan.

Bagaimanapun, beliau yang pernah menjadi Ketua Menteri Melaka menyatakan kesediaan untuk bertanding di mana-mana kerusi DUN memandangkan tidak terikat dengan parti politik.

“Tentunya, jika tidak ada masalah saya akan pilih untuk bertanding di kerusi DUN lain, pengemis tidak boleh memilih,” kata Idris lapor Astro Awani.

Selain itu, Idris memberitahu, beliau bersama tiga bekas ADUN lain- Datuk Nor Azman Hassan,  Datuk Norhizam Hassan Baktee dan Datuk Noor Effandi Ahmad telah bertemu dengan ramai pemimpin parti politik.

Namun sehingga hari ini, katanya, mereka belum membuat sebarang permohonan untuk menyertai mana-mana parti.

“Kami belum mengemukakan permohonan kepada mana-mana pihak, kami telah bertemu dengan banyak pemimpin parti dan mereka menerima kami dan sangat menyokong perjuangan kami.

“Semuanya mendorong kami untuk terus maju dan tidak terburu-buru dalam membuat keputusan,” jelas Idris.

Mengenai peluang untuk memenangi PRN dan sekali gus membentuk kerajaan negeri, beliau berkata, kerjasama secara kolektif perlu dilakukan oleh 15 bekas ADUN di bawah Pakatan Harapan (PH).

“Memenangkan kembali negeri Melaka adalah amat penting… ia seharusnya memerlukan kerjasama kolektif, bukan perseorangan, 15 bekas ADUN diperlukan untuk bentuk kerajaan.

“Buat masa ini, kita tunggu sehinggalah kita melintasi jambatan itu,” katanya lagi.

Semalam, Majlis Presiden PH dalam satu kenyataan memaklumkan bahawa PH tidak akan menyenaraikan Norhizam Hassan sebagai calon di bawah gabungan itu dalam PRN Melaka pada 20 November depan selepas diasak oleh DAP.


PRN Melaka: Perebutan kuasa PH dan UMNO, rakyat kini yang susah

Krisis politik Melaka berpunca daripada perebutan kuasa sesama UMNO dan ditambah pula dengan blok pembangkang, Pakatan Harapan (PH) bersekongkol dengan empat Ahli Dewan Undangan Negeri (ADUN) kerajaan yang menarik sokongan terhadap Ketua Menteri (KM) Datuk Sulaiman Md Ali.

Tindakan empat ADUN yang diketuai bekas KM UMNO sebelum, Datuk Seri Idris Haron menumbangkan kerajaan negeri dipimpin UMNO sendiri dan pembangkang pula sanggup menerima sokongan mereka yang menarik sokongan tersebut sehingga jatuhnya kerajaan negeri Melaka.

Penglibatan pembangkang dalam kejatuhan kerajaan Melaka bukan lagi rahsia, jika tidak mengapa Ketua Pembangkang Datuk Seri Anwar Ibrahim mengadakan pertemuan dengan empat ADUN tersebut sejurus mereka menarik sokongan.

Semakin nyata apabila empat ADUN tersebut menghadiri program bersama Anwar di sebuah hotel Melaka baru-baru ini, ia secara tidak langsung menunjukkan tindakan mereka yang menjadi punca kejatuhan kerajaan negeri itu mendapat restu dan dukungan Presiden PKR tersebut.

Adakah Anwar cuba menafikan krisis politik di Melaka sebenarnya berpunca daripada ketamakan PH sendiri yang sanggup menggadaikan prinsip untuk menerima wakil rakyat yang melompat parti.

PH Melaka yang diketuai juga bekas KM, Adly Zahari mengambil kesempatan terhadap tindakan empat ADUN tersebut yang menarik sokongan tanpa membuat pertimbangan risiko yang bakal berlaku sehingga kini rakyat terpaksa berdepan satu Pilihan Raya Negeri (PRN).

Ruang yang ada cuba digunakan sebaik mungkin kerana sekiranya PH menerima sokongan empat ADUN tersebut, maka PH akan dapat kembali memerintah kerajaan negeri selepas ditumbangkan sebelum ini.

Namun, sebaliknya berlaku apabila Dewan Undangan Negeri (DUN) dibubarkan dan menyebabkan Suruhanjaya Pilihan Raya (SPR) perlu mengadakan satu PRN untuk memilih kerajaan baharu.

Bagaimanapun, Idris sebelum ini mendedahkan namanya adalah calon KM yang baharu jika tumbang kerajaan negeri, malah mendakwa ia sudah dipersetujui majoriti ADUN sebelah PH sehingga mendorongnya membuat keputusan untuk menarik sokongan.

Terdahulu, tular juga klip audio perbualan Idris dengan Perdana Menteri Datuk Seri Ismail Sabri Yaakob yang secara jelas mendedahkan sokongan wakil rakyat PH kepada ADUN Sungai Udang itu untuk menjadi KM yang baharu. Adakah Idris sebenarnya berbohong kepada Ismail Sabri berhubung pengakuan tersebut?

Kedua-dua mereka juga tidak menafikan sama ada klip audio tersebut tulen atau pun palsu.

Punca kemarahan Idris sebenarnya terhadap Pengerusi Badan Perhubungan UMNO Melaka, Datuk Seri Ab Rauf Yusoh yang didakwanya mengawal pentadbiran kerajaan Melaka pimpinan Sulaiman dan sebenarnya pergaduhan tercetus akibat pembahagian projek yang tidak sama rata sesama pemimpin UMNO.

Sejurus jatuhnya kerajaan Melaka, pelbagai surat sokongan dan kelulusan projek melibatkan pemimpin UMNO di Melaka terbongkar, malah ditularkan dalam media sosial.

Ia sebenarnya menunjukkan punca krisis berlaku di Melaka adalah disebabkan perebutan projek sesama pemimpin UMNO Melaka, kini pihak Suruhanjaya Pencegahan Rasuah Malaysia (SPRM) juga sudah masuk dalam kerajaan negeri bagi menyiasat dakwaan berlakunya amalan rasuah melibatkan pemberian tender projek.

Pergaduhan dalaman UMNO berjaya dihidu PH Melaka dan rancangan untuk menjatuhkan kerajaan negeri pun dijalankan dengan teliti, antara pemain utama dalam krisis ini difahamkan ia melibatkan Ketua Penerangan PKR, Datuk Seri Shamsul Iskandar Mohd Akin yang juga klip audio perbualan dengan Ismail Sabri tular sebelum ini.

Shamsul menjadi penggerak utama yang menjadi tunjang kepada gerakan menjatuhkan Sulaiman apabila bersekongkol dengan Idris dan tiga lagi ADUN menerusi percaturan politik yang strategik.

Penglibatan Shamsul semakin jelas apabila membawa dua ADUN, Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas) bertemu dengan Anwar di pejabatnya sejurus mereka menarik sokongan.

Sumber memberitahu, Norhizam dan Noor Effandi ketika itu menerima sokongan Anwar atas tindakan menarik sokongan tersebut, malah juga memberi tawaran akan diletak sebagai calon sekiranya PRN diadakan.

Oleh sebab itu Norhizam berani untuk membuat permintaan bertanding atas tiket PH, namun hasratnya itu tidak menjadi kenyataan apabila permintaannya sudah ditolak ekoran desakan DAP yang enggan menerimanya.

Bagaimanapun, drama krisis politik Melaka dijangka akan berterusan sehingga tarikh penamaan calon 8 November nanti.

Ditengah kemelut politik terbaharu ini, rakyat yang menjadi mangsa apabila PH dan UMNO tamak berebut kuasa sehingga berisiko membahayakan nyawa orang ramai memandangkan pandemik Covid-19 masih melanda negara.

Jika PH dan UMNO memikirkan soal kepentingan rakyat, tidak sepatutnya PRN ini berlangsung dan sepatutnya boleh bertolak ansur demi mengelakkan rakyat menjadi mangsa kerakusan kuasa orang politik.

Anwar mungkin ingat senario politik di peringkat pusat boleh berulang sama seperti di Melaka apabila Yang di-Pertuan Agong bertindak memanggil Ahli-ahli Parlimen untuk menentukan individu yang memiliki majoriti.

Namun, jangkaan Anwar dan PH itu meleset sama sekali apabila DUN terbubar dan PRN terpaksa dilaksanakan. Tindakan PH Melaka yang terlibat sama dalam krisis politik Melaka juga menjadi punca kejatuhan kerajaan negeri sehingga akhirnya satu PRN mengejut diadakan.

Sekiranya peristiwa sama jangkitan Covid-19 meningkat selepas PRN Sabah berulang, ia bakal menyaksikan rakyat terpaksa sekali lagi berdepan dengan kesusahan dan tekanan kehidupan akibat hilang punca pendapatan.

Sudahlah sebelum ini PRN Sabah menjadi punca tercetusnya gelombang baharu Covid-19, sekarang ia tidak mustahil akan berlaku sama jika pematuhan semasa tempoh berkempen dipandang remeh.

Dalam keadaan sebegini, ternyata rakyat yang akan susah dan menjadi mangsa kepada permainan poliitk pemimpin UMNO dan PH.


Kabinet lulus draf RUU Larang Ahli Parlimen Bertukar Parti, bentang Isnin

Kabinet telah meluluskan draf Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti yang dijangka dibentangkan di Dewan Rakyat, pada Isnin ini.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata pembentangan dan perbahasan RUU itu akan diteruskan dalam sesi Mesyuarat Kedua Penggal Kelima Parlimen Ke-14 mengikut garis masa seperti dirancang, lapor Bernama.

“Pemakluman mengenai draf Rang Undang-Undang ini dalam mesyuarat Jemaah Menteri semalam (13 Julai) berjalan lancar melalui suatu Nota Jemaah Menteri dan tiada persoalan dibangkitkan serta Nota itu dipersetujui sebulat suara oleh Jemaah Menteri,” katanya dalam kenyataan hari ini.

Beliau berkata surat rasmi telah dikemukakan kepada Yang Dipertua Dewan Rakyat Tan Sri Azhar Azizan Harun bagi mendapatkan kelulusan untuk RUU itu dan draf penyata (laporan) Jawatankuasa Pilihan Khas Parlimen berkaitan peruntukan larangan Ahli Dewan Rakyat bertukar parti dibentangkan di meja Ahli Dewan Rakyat pada 18 Julai ini sebagai rujukan dan penelitian awal.

Katanya ini dibuat selaras Peraturan Mesyuarat 60 Peraturan-peraturan Majlis Mesyuarat Dewan Rakyat.

Beliau turut mengulangi komitmen kerajaan untuk bacaan kali kedua draf RUU itu diadakan pada 27 dan 28 Julai, tertakluk kepada budi bicara Yang Dipertua Dewan Rakyat.

Wan Junaidi turut memaklumkan Jawatankuasa Pilihan Khas Menimbang Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti telah memuktamadkan pindaan kecil dalam draf penyata pada Selasa (12 Julai) dan mengesahkan draf penyata berkenaan.


Sembelih tidak ikut syarak: Jakim hantar pasukan audit ke Australia

Susulan laporan mengatakan ada rumah sembelihan di Australia yang tidak mematuhi syarak, Jabatan Kemajuan Islam Malaysia (Jakim) akan menghantar pasukan audit halal bagi melakukan pemeriksaan di semua loji penyembelihan yang membekalkan daging ke Malaysia.

Menteri di Jabatan Perdana Menteri (Hal Ehwal Agama) Datuk Idris Ahmad berkata pasukan itu akan dihantar segera, selepas Supreme Islamic Council of Halal Meat in Australia Inc’ (SICHMA) di Australia, mengesahkan loji sembelihan Thomas Foods International (TIF) melanggar protokol halal dalam penyembelihan.

SICHMA adalah pihak berkuasa pensijilan halal asing yang diiktiraf oleh Jakim.

“Sebelum Sichma membuat perakuan, kita terus ambil tindakan membatalkan dan menghentikan loji berkenaan sehingga siasatan dilakukan dan hari ini terbukti Sichma yang bertanggungjawab ke atas persijilan halal, telah membuat perakuan loji tersebut melanggar persijilan halal,” katanya, menurut laporan Bernama.

Beliau berkata demikian pada sidang media Program Bantuan Hari Raya Asnaf-QSR-SPE di KFC Simpang dekat Taiping, hari ini.

TFI yang turut membekalkan daging kambing ke Malaysia dilaporkan melanggar semua protokol halal setelah SICHMA melakukan siasatan audit dengan menemu bual penyembelihnya minggu lalu.

“SICHMA selaku badan pensijilan halal yang bertanggungjawab dalam penyeliaan halal ke atas loji sembelihan mengesahkan perkara itu selepas badan tersebut menjalankan audit mengejut ke atas TFI pada 23 Mei lalu.

“Pengesahan itu dibuat menerusi satu e-mel SICHMA kepada penyelidik bebas Australia, Murray Hunter,” lapor Utusan yang turut menerima e-mel berkenaan.

Pada 13 Mei lalu, kelulusan penyembelihan yang diberikan kepada TIF digantung serta-merta sehingga suatu hasil siasatan menyeluruh diperoleh.

Mengulas lanjut Idris berkata sejak 13 Mei lalu, produk dari loji berkenaan tidak dibenarkan di import ke Malaysia.

“Produk dari loji tersebut yang masih ada di pasaran, diserahkan kepada Jabatan Perkhidmatan Veterinar,” katanya.

Beliau berkata pihaknya tidak akan berkompromi dengan perkara melibatkan status halal, dan mana-mana loji yang sembelihan meragukan boleh terus dilaporkan kepada Jakim untuk siasatan.

Berita berkaitan: Daging TFI Australia tidak halal, sembelih tak ikut syarak: Laporan


Menteri DAP pernah minta selesai kes kalimah ALLAH luar mahkamah

DAP pernah meminta kes kalimah ALLAH membabitkan Jill Ireland diselesaikan di luar mahkamah, dakwa Tan Sri Muhyiddin Yassin.

Pendedahan itu dibuat melalui satu hantaran di Faebook hari ini.

Menurut Pengerusi Perikatan Nasional (PN) itu, perkara itu berlaku sewaktu beliau memegang portfolio sebagai Menteri Dalam Negeri dalam kerajaan Pakatan Harapan (PH) pada tahun 2020.

“Ketika saya menjadi Menteri Dalam Negeri dalam kerajaan Pakatan Harapan (PH), ada menteri daripada DAP yang meminta supaya Kementerian Dalam Negeri (KDN) menyelesaikan kes Jill Ireland di luar mahkamah.

“Saya tidak bersetuju dengan permintaan ini kerana apa yang dimaksudkan dengan penyelesaian di luar mahkamah itu ialah KDN menarik balik perintah rampasan cakera padat risalah agama Kristian yang mengandungi kalimah ALLAH,” tulisnya.

Jelasnya, pendirian KDN ketika masa itu adalah kes tersebut mesti diputuskan oleh mahkamah mengikut proses undang-undang.

“Antara hujah utama KDN pada masa itu ialah penyebaran risalah agama Kristian yang mengandungi kalimah Allah boleh menimbulkan kegusaran dalam kalangan umat Islam dan ini berkemungkinan menggugat ketenteraman awam dan keselamatan negara.

“Apabila Mahkamah Tinggi membenarkan permohonan Jill Ireland pada tahun 2021, Kerajaan PN ketika itu berpendirian bahawa keputusan kes ini mesti dirayu ke peringkat Mahkamah Rayuan. Adalah menjadi kelaziman dalam mana-mana kes mahkamah, pihak yang tidak berpuas hati dengan keputusan mahkamah boleh merayu ke mahkamah yang lebih tinggi,” katanya.

Isnin lalu, kerajaan BN-PH menarik balik rayuan terhadap keputusan Mahkamah Tinggi, yang memutuskan bahawa penganut agama Kristian boleh menggunakan kalimah ALLAH, Baitullah, Kaabah dan solat dalam penerbitan bahan agama Kristian bagi tujuan pembelajaran.

Keputusan itu menerima pelbagai bantahan pelbagai pihak yang menggesa kerajaan mempertimbangkan semula tindakan itu.

Mengulas lanjut, Muhyiddin berkata keputusan kerajaan PN membuat rayuan juga selaras dengan titah yang dizahirkan pada masa itu oleh Sultan Johor, Sultan Ibrahim Ibni Almarhum Sultan Iskandar dan Sultan Selangor, Sultan Sharafuddin Idris Shah Alhaj.

Beliau melahirkan kekesalan terhadap keputusan kerajaan BN-PH itu dan bertegas sepatutnya kerajaan membiarkan kes itu diputuskan di mahkamah mengikut proses undang-undang sebelum membuat apa-apa keputusan dasar mengenainya.

“Sekiranya keputusan mahkamah masih tidak berpihak kepada kerajaan selepas proses rayuan selesai maka wajarlah bagi pihak kerajaan meminda undang-undang berkenaan demi memastikan tujuan undang-undang tersebut dikuatkuasakan iaitu untuk menjamin keharmonian hubungan antara masyarakat berbilang agama dan memelihara ketenteraman awam di negara ini dapat dicapai,” katanya.


Langkawi rekod 36 jangkitan baharu, 625 kes aktif

Pulau Langkawi yang dibuka semula kepada pelancong menerusi projek rintis gelembung pelancongan domestik bermula hari ini merekodkan 36 jangkitan baharu Covid-19 dalam tempoh 24 jam sehingga 12 tengah hari tadi.

Menurut data dikeluarkan Jabatan Kesihatan Negeri Kedah hari ini, angka itu menjadikan kini terdapat 625 kes aktif di seluruh pulau itu, dengan Mukim Kuah mencatatkan jumlah tertinggi sebanyak 240 kes.

Mukim Air Hangat pula merekodkan 131 kes aktif, diikuti Ulu Melaka (101 kes); Padang Matsirat (83 kes); Bohor (36 kes); dan Kedawang (34 kes).

Mengikut data itu, Kedah hari ini merekodkan 1,233 jangkitan baharu menjadikan kumulatif sejak wabak Covid-19 menular di negeri itu kini mencecah 122,736, dengan 19,263 kes masih aktif.

Dari segi kapasiti dan katil hospital Covid-19 di Kedah yang dikemas kini sehingga 15 September 2021 sehingga jam 5 petang semalam, menunjukkan penggunaan katil unit rawatan rapi (ICU) melebihi 100 peratus daripada 104 katil yang disediakan.

Pulau peranginan Langkawi mula menerima kehadiran semula pelancong di bawah projek rintis gelembung pelancongan domestik bermula hari ini, setelah hampir dua tahun ditutup susulan penularan Covid-19 bermula awal tahun lalu.

Sehingga malam ini, lebih 3,000 pelancong dilaporkan sudah mendarat di pulau itu, dengan dikenakan prosedur operasi standard (SOP) sebelum menaiki pesawat atau feri.

Kementerian Pelancongan, Seni dan Budaya (MOTAC) pula menyasarkan kira-kira 200,000 pelancong domestik akan mengunjungi Langkawi bermula hari ini hingga Disember ini.

Menterinya Datuk Seri Nancy Shukri menjangkakan kira-kira 30,000 pelancong dijangka melawat ke pulau peranginan itu sepanjang September selepas industri pelancongan pulau berkenaan dibuka semula.

“Jadi adalah penting pada hari ini kedatangan pelancong ini menjadi tanda aras kepada hari yang lain kerana orang akan melihat minggu depan macam mana, berapa ramai lagi boleh datang kerana kalau hari ini menunjukkan kejayaan bagi kita maka hari-hari lain akan menjadi lebih mudah.

“Kebetulan pula minggu ini dirasakan sebagai hujung minggu yang panjang kerana hari ini adalah cuti umum dan esok Jumaat ada negeri yang cuti, jadi sampai hari Sabtu dan Ahad cuti. Jadi ini adalah peluang terbaik untuk kita menyaksikan prestasi Langkawi ini sebagai projek rintis,” katanya pada sidang media di Langkawi, hari ini setelah menyambut ketibaan pelancong di terminal feri Kuah.


Muhyiddin ucap takziah atas pemergian Osman Sapian, kehilangan besar

Pemergian Datuk Osman Sapian satu kehilangan buat Johor dan Parti Pribumi Bersatu Malaysia (Bersatu), kata Presiden Bersatu Tan Sri Muhyiddin Yassin.

Melahirkan rasa dukacita dan terkejut atas berita itu, Muhyiddin, yang juga Ahli Parlimen Pagoh itu turut menzahirkan salam takziah kepada seluruh ahli keluarga Allahyarham dan mendoakan agar mereka bersabar dalam berhadapan dengan saat-saat yang menyedihkan ini, lapor Bernama.

“Secara peribadi saya telah lama mengenali Allahyarham dan sama-sama aktif dalam politik di Johor terutama ketika penubuhan Bersatu beberapa tahun dahulu.

“Sepanjang saya mengenali Allahyarham, dia seorang yang kuat, kental, tabah dan tidak mudah mengaku kalah,” kata beliau dalam satu hantaran di Facebook, hari ini.

Sebagai sahabat kepada Ahli Dewan Undangan Negeri Kempas, Muhyiddin turut merasa sayu atas kehilangan Osman, yang juga bekas Menteri Besar Johor.

“Tenanglah di sana sahabatku. Marilah sama-sama kita panjatkan doa agar roh Allahyarham dicucuri rahmat dan ditempatkan dalam kalangan orang beriman.

“Saya memohon kepada semua untuk sama-sama membaca dan sedekahkan Al-Fatihah kepada Allahyarham,” tambah bekas Perdana Menteri itu.

Osman, 70, meninggal di rumah anak lelakinya di Damansara, dan dijangka dikebumikan di Tanah Perkuburan Islam Taman Impian Emas, di sini, selepas zohor.

Pada 13 Okt lepas, Osman yang juga Ketua Bahagian Bersatu Ayer Hitam dilaporkan dimasukkan ke Hospital Pakar KPJ Johor di sini selepas diserang strok.

Beliau dilantik sebagai Menteri Besar Johor ke-16 selepas Pilihan Raya Umum pada 2018, mulai 12 Mei 2018 sehingga 8 April 2019.


Korea Selatan rekod 90,443 kes tertinggi, Jepun catat 236 kematian

Korea Selatan dan Jepun hari ini masing-masing merekodkan jangkitan harian dan jumlah kematian tertinggi akibat Covid-19, tatkala varian Omicron terus menular di kedua-dua negara itu.

Agendi Kawalan dan Pencegahan Penyakit Kores (KDCA) melaporkan sebanyak 90,443 jangkitan baharu hari ini, meningkat dua kali ganda dalam tempoh seminggu.

Angka terbaharu itu menjadikan kumulatif positif mencecah 1,552,851 kes, sementara jumlah kematian kekal rendah.

Menurut KDCA dalam tempoh 24 jam lalu seramai 39 pesakit meninggal dunia akibat Covid-19, menjadikan keseluruhannya 7,202 kes kematian dilaporkan sejak wabak itu melanda Korea Selatan awal 2020 lalu.

Negara dengan 52 juta penduduk itu sebelum ini berjaya mencegah penularan Covid-19 hadil daripada perintah pemakaian pelitup muka, penjarakan fizikal, ujian saringan dan pengesanan yang agresif.

Tetapi mulai awal bulan ini, pihak berkuasa mengalihkan dasar ujian dan pengesanan, sejajar dengan penyebaran varian Omicron yang kurang membawa maut, ke arah pemantauan kendiri dan diagnosis serta rawatan di rumah.

Perdana Menteri Kim Boo-kyum berkata kerajaan sedang mempertimbangkan untuk melonggarkan sekatan penjarakan fizikal sekarang.

Katanya, perintah berkurung mulai jam 9 malam bagi retoran, kafe dan bar juga mungkin dilonggarkan.

Setakat ini, lebih 86 peratus daripada populasi Korea Selatan telah lengkap divaksinasi, manakala 58 peratus lagi menerima suntikan dos penggalak.

Sementara itu, Jepun mencatat hari paling ‘menyedihkan’ dalam tempoh dua tahun Covid-19 menular di negara itu apabila 236 pesakit meninggal dunia dalam tempoh 24 jam lalu, tertinggi sejak permulaan pandemik.

Kematian baharu yang direkodkan itu, menurut pengiraan stesen penyiaran nasional NHK, melebihi rekod sebelumnya sebanyak 216 pada 18 Mei tahun lepas, menjadikan kumulatif kematian sebanyak 20,759 kes.

Jepun menyaksikan lebih daripada 100 kematian setiap hari sejak awal tahun ini, kebanyakannya dalam kalangan penduduk warga emas, di tengah-tengah gelombang jangkitan keenam yang didorong oleh varian Omicron, dengan kumulatif positif kini melebihi empat juta kes.

Negara Matahari Terbit itu mula menunjukkan penurunan dalam kes harian baharu setiap hari, tetapi pakar memberi amaran bahawa kadar kematian mungkin terus meningkat berikutan kewujudan beberapa kluster yang membabitkan warga emas baru-baru ini.

kumpulan jangkitan baru-baru ini di fasiliti warga emas.

“Pertumbuhan bilangan pesakit yang sakit teruk berkemungkinan berterusan untuk sementara waktu,” kata Shigeru Omi, pengerusi jawatankuasa kecil coronavirus kerajaan pada hari Isnin. – Agensi


Wisma Putra luluskan misi kemanusiaan Ebit Liew ke Palestin

Kementerian Luar Negeri memberikan kelulusan perjalanan kepada pendakwah terkenal Ustaz Ebit Lew untuk menjalankan misi kemanusiaan ke Palestin dan ia tertakluk kepada prosedur operasi standard (SOP) semasa.

Timbalan Menteri Luar Datuk Kamarudin Jaffar berkata Wisma Putra menerima makluman daripada Ebit Lew hari ini bagi memaklumkan misi kemanusiaan itu yang dijadual bermula hari ini hingga 30 Mei.

“Misi kemanusiaan ke Mesir ini bertujuan memberikan sumbangan kepada rakyat Palestin yang telah terkesan teruk ekoran serangan rejim Israel ke atas Gaza. Urusan yang melibatkan misi tersebut telah dirancang oleh delegasi Ustaz Ebit Lew secara terus dengan rakan pertubuhan bukan kerajaan (NGO) yang berada di Mesir.

“Segala persiapan dan persediaan dilakukan oleh pihak Ustaz Ebit Lew sendiri, menerusi kerjasama rapat dengan rakan NGO di Mesir,” katanya dalam satu kenyataan.

Beliau berkata walaupun misi itu adalah inisiatif sendiri, delegasi Ebit Lew dinasihatkan agar sentiasa berhubung, bekerjasama dan mendengar setiap arahan keselamatan daripada pihak Kedutaan Besar Malaysia di Mesir.

“Selain itu, segala peraturan, prosedur dan arahan keselamatan yang ditetapkan oleh negara tuan rumah juga mesti dipatuhi. Ini penting terutamanya demi memastikan keselamatan Ustaz Ebit Lew dan delegasi beliau sepanjang di perantauan kelak,” katanya.

Beliau turut mengingatkan delegasi itu untuk turut mematuhi semua SOP dalam negara yang sedang berkuat kuasa apabila kembali ke Malaysia.

Kamarudin berkata secara dasarnya, kementerian itu menyokong penuh usaha delegasi Ebit Lew dan sentiasa mengalu-alukan rakan NGO yang lain untuk turut menggerakkan pelbagai usaha bagi membantu rakyat Palestin termasuk mewujudkan tabung-tabung bagi mengumpul dana bantuan kemanusiaan.

“Dalam perkara ini, sekiranya diperlukan kementerian boleh membantu untuk menyalurkan dana yang telah selesai dikumpul oleh NGO ini kepada pihak berwajib di Palestin melalui Akaun Amanah Kemanusiaan Rakyat Palestin (AAKRP) di bawah seliaan Kementerian Luar Negeri.

“Dalam pada itu, saya juga ingin memaklumkan, selain membantu memudahkan usaha NGO, kerajaan juga melalui Kementerian Luar Negeri akan terus menggerakkan usaha bantuan kemanusiaan untuk rakyat Palestin,” katanya.


Kes bunuh pengawal keselamatan, tertuduh dijatuhi hukuman mati

Mahkamah Tinggi Ipoh hari ini menjatuhkan hukuman mati ke atas seorang lelaki selepas didapati bersalah membunuh seorang pengawal keselamatan lapan tahun lepas.

Hakim Datuk Anselm Charles Fernandis menjatuhkan hukuman itu terhadap R.Saravanan, 41, pengumpul besi dan barangan terpakai setelah mendapati pihak pendakwaan berjaya membuktikan kes melampaui keraguan munasabah terhadap tertuduh di akhir kes pembelaan, lapor Bernama.

Saravanan dituduh membunuh K.Gobinathan, 44, di belakang Restoran Nashmeer di Medan Klebang Restu, Chemor antara jam 12 tengah hari dan 1 tengah hari pada 5 Julai 2015.

Pertuduhan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Pendakwaan dikendalikan Timbalan Pendakwa Raya Nurul Wahida Jalaluddin manakala tertuduh diwakili peguam T.Vijayandran.

Selepas mahkamah selesai menyampaikan keputusan, ahli keluarga tertuduh terus memeluknya sambil menangis.


11 kategori pendidikan antara 20 kluster baharu dikesan semalam

Kementerian Kesihatan (KKM) hari ini memaklumkan 11 lagi kluster baharu Covid-19 kategori pendidikan dilaporkan dalam tempoh 24 jam semalam, ketika kes baharu meningkat kepada 20,939 semalam, berbanding 19,090 kes kelmarin.

Kluster pendidikan itu dilaporkan di lapan negeri membabitkan tiga di Pahang; Johor (dua); dan masing-masing satu di Sabah, Perak, Kelantan, Pulau Pinang, Negeri Sembilan dan Selangor.

Di Pahang, kluster pendidikan yang dilaporkan ialah:

Di Johor pula membabitkan:

Sementara itu, kluster pendidikan di Sabah melibatkan Kluster Pengkalan Abai, Kota Belut dengan 39 jangkitan; Kluster Jalan Seruan Kinta di Kinta, Perak (10 kes); dan Kluster Bukit Ilmu 3, Machang, Kelantan (25 kes).

Kluster pendidikan di Pulau Pinang melibatkan Kluster Kampung Permatang Haji Hassan, Seberang Perai Utara dengan 28 kes; Kluster Jalan Kiambang, Seremban, Negeri Sembilan (12 kes); dan Kluster Persiaran Cybersouth Satu, Sepang, Selangor (24 kes).

Sementara itu, enam kluster tempat kerja dilaporkan di Negeri Sembilan, Pulau Pinang, Selangor, Kuala Lumpur, Pahang dan Johor.

Dua kluster komuniti pula dilaporkan di Kelantan dan Sabah, manakala satu kluster pusat tahanan di Seremban, Negeri Sembilan.

Berdasarkan statistik laman sesawang Covidnow kendalian KKM yang dikemas kini tengah malam tadi, daripada 20 kluster baharu yang dikesan semalam, 586 individu dijangkiti Covid-19.


Israel, Palestin bergolak semula, pertumpahan darah semakin meningkat

Tentera rejim pengganas Israel membunuh dua wanita Palestin pada Ahad (10 April) selepas seorang daripadanya cuba merempuh askar, manakala seorang lagi menikam seorang anggota tentera dalam kejadian berasingan di Tebing Barat, kata pegawai keselamatan Israel.

Dengan keganasan yang meningkat selepas rentetan serangan maut di Israel, seorang lelaki Palestin dibunuh oleh askar rejim Zionis ketika penduduk melakukan konfontasi terhadap askar rejim dengan membaling batu berhampiran Baitulmaqdis di Tebing Barat, kata Kementerian Kesihatan Palestin.

Tentera Zionis berkata askarnya menembak seorang warga Palestin yang melontar bom petrol ke arah kenderaan Israel.

Pertumpahan darah itu bertepatan dengan permulaan bulan Ramadan, apabila keganasan Israel-Palestin kali terakhir meletups pada Mei tahun lalu hingga mencetuskan kepada perang 11 hari antara Pergerakan Perjuangan Islam Palestin (Hamas) yang menguasai Gaza dan Israel.

Di Baitulmaqdis, tiada senjata ditemui pada mayat seorang wanita Palestin yang ditembak dan terbunuh selepas dia tidak mengendahkan amaran anggota tentera supaya berhenti daripada cubaan merempuh mereka, sebelum ditembak, kata tentera rejim.

Beberapa jam kemudian, seorang wanita Palestin bersenjatakan pisau ditembak mati selepas dia mencederakan anggota polis sempadan separa tentera di Hebron, di luar Masjid al-Ibrahimi, kata pegawai keselamatan Israel.

Tentera Israel berada dalam keadaan berjaga-jaga berikutan serangan oleh tiga anggota pejuang Arab Israel dan dua rakyat Palestin dari Tebing Barat yang menyebabkan 14 warga Israel terbunuh sejak akhir Mac.

Lebih 20 rakyat Palestin, kebanyakannya pejuang bersenjata, dibunuh oleh tentera Zionis Israel sejak Januari, manakala rakyat Palestin melaporkan peningkatan keganasan oleh pendatang Yahudi di Tebing Barat.

Hussein al-Sheikh, seorang pegawai kanan Palestin berkata perluasan penempatan Israel di tanah yang dikehendaki oleh rakyat Palestin untuk mendirikan sebuah negara dan lawatan orang kanan Israel ke perkarangan masjid Al-Aqsa di Baitulmaqdis, kemarahan semakin memuncak. – Agensi


Bajet 2023 awal Oktober petanda PRU-15 hujung tahun ini: Laporan

Walaupun sebab Bajet 2023 diawalkan daripada tarikh biasa yang ditetapkan sebelum ini iaitu pada penghujung Oktober, tidak dinyatakan, penganalisis politik melihat tindakan itu adalah petanda besar bahawa Pilihan Raya Umum Ke-15 (PRU-15) akan diawalkan.

Ada yang berpendapat bahawa PRU-15 akan diadakan seawal November, namun Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar menafikan sebarang kaitan pertukaran tarikh baharu Bajet 2023 dengan PRU-15 kerana ia tidak dibincangkan dalam mesyuarat Kabinet.

Terdahulu, Wan Junaidi mengesahkan Bajet 2023 akan dibentang pada 7 Oktober depan, bukan kebiasaannya pada 28 Oktober setiap tahun.

Perdana Menteri Datuk Seri Ismail Sabri Yaakob bagaimanapun berkata ia satu perkara biasa dan pernah berlaku ketika pentadbiran Tun Abdullah Ahmad Badawi sebelum ini apabila bajet dibentangkan pada September.

Pemerhati politik pula menyifatkan pembentangan Bajet 2023 yang diawalkan sebagai petanda besar bahawa PRU-15 berkemungkinan diadakan pada November depan.

Ada kemungkinan Perdana Menteri akan membubarkan Parlimen selepas pembentangan Bajet 2023 itu selesai atau ketika Dewan Rakyat masih bersidang, dan perkara seperti ini memang pernah berlaku sebelum ini.

Penggal Parlimen ke-14 akan berakhir Julai tahun depan dengan PRU perlu diadakan sebelum September 2023.

Penganalisis politik Universiti Sains Malaysia (USM) Prof Dr Sivamurugan Pandian berpendapat penukaran tarikh pembentangan itu juga adalah isyarat jelas bahawa PRU-15 akan diadakan tahun ini.

“Ia adalah petanda jelas PRU akan diawalkan dan kemungkinan akan diadakan selepas pembentangan bajet itu diadakan. Sekiranya ia berlaku, ia bukan perkara baharu kerana pada 1999, Parlimen juga dibubarkan sewaktu masih bersidang.

“Ketika itu berlaku reformasi selepas pemecatan Datuk Seri Anwar Ibrahim sebagai Timbalan Perdana Menteri dan Tun Dr Mahathir Mohamad ketika itu memutuskan PRU diadakan sebelum tempoh ia matang.

“Ketika itu, Dr Mahathir merasakan PRU perlu diadakan kerana berlaku perpecahan pengundi dalam kalangan penyokong Melayu tetapi sokongan pengundi bukan Melayu begitu ketara,” katanya menurut BH.

Mengulas lanjut, Sivamurugan menjelaskan sekiranya Parlimen dibubarkan, PRU-15 dijangka diadakan pada November selepas memberi ruang sekurang-kurangnya 60 hari kepada Suruhanjaya Pilihan Raya (SPR) untuk membuat persediaan termasuk menyusun tarikh penamaan calon.

“Saya tidak jangkakan tarikh lain atau ia akan dilewatkan kerana negara dijangka diuji dengan kejadian (bencana) alam seperti banjir di Pantai Timur yang biasa berlaku pada setiap hujung tahun,” katanya.

Geostrategis dan Felo Kanan Akademi Penyelidikan Strategik Nusantara (NASR) Profesor Madya Dr Azmi Hassan dipetik sebagai mengakui tarikh pembentangan Bajet 2023 adalah petanda kepada PRU-15 dan akan menjadi perkara penting dalam menentukan tarikh sebenar PRU.

“Lazimnya, tarikh belanjawan akan dianjakkan ke belakang tetapi kali ini ia dipercepatkan ke depan pula. Apabila ia dibentangkan, lulus atau tidak, PRU-15 tetap akan diumumkan.

“Jika tidak cukup majoriti meluluskan Bajet 2023, ia akan memudahkan lagi Perdana Menteri membuat keputusan. Sekali pun ia lulus, ia tidak akan menyekat Perdana Menteri untuk membubarkan Parlimen,” katanya.

Bagaimanapun, beliau menjangkakan Bajet 2023 akan menjadi sesuatu yang sukar untuk disokong oleh Dewan Rakyat, namun akan diluluskan dengan majoriti yang tipis.


Kes rasuah Rosmah: Pendakwaan dibenar failkan hujahan tambahan

Mahkamah Tinggi Kuala Lumpur hari ini membenarkan permohonan pendakwaan untuk memfailkan hujahan tambahan dalam kes Datin Seri Rosmah Mansor, yang berdepan pertuduhan rasuah membabitkan projek solar hibrid untuk 369 sekolah luar bandar di Sarawak.

Timbalan Pendakwa Raya Poh Yih Tinn memberitahu perkara itu kepada pemberita selepas prosiding kes tersebut yang berlangsung di dalam kamar Hakim Mohamed Zaini Mazlan hari ini, yang turut dihadiri peguam Datuk Akberdin Abdul Kader, mewakili Rosmah.

Poh berkata pihaknya perlu memfailkan hujahan tambahan pada 22 April dan 12 Mei untuk pembelaan menjawab hujahan itu.

“12 Mei juga ditetapkan untuk sebutan kes,” katanya.

Sepatutnya, hari ini ditetapkan untuk mendengar hujahan lisan daripada pihak pendakwaan dan pembelaan.

Rosmah, 70, yang memakai baju kurung merah dan selendang sepadan hadir di mahkamah hari ini.

Pada 23 Februari lalu, pihak pembelaan menutup kesnya selepas memanggil dua saksi, Rosmah dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod.

Pada 18 Februari tahun lalu, Rosmah diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadapnya.

Dia berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada pengarah urusan Jepak Holdings Sdn Bhd ketika itu, Saidi Abang Samsuddin.

Rasuah itu didakwa diterima melalui bekas Pegawai Khas beliau, Datuk Rizal Mansor sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.


Operasi cari 4 penyelam ditangguh

Operasi Carilamat empat penyelam warga asing yang dilaporkan hilang di Pulau Tokong Sanggol, Mersing, tengah hari tadi, ditangguhkan pada 7.30 malam ini disebabkan faktor penglihatan yang terhad.

Pengarah Maritim Negeri Johor Laksamana Pertama Maritim Nurul Hizam Zakaria berkata pencarian empat mangsa tersebut akan diteruskan pada 7 pagi esok, lapor Bernama.

“Operasi hari ini melibatkan keluasan sektor pencarian 21.45 batu nautika persegi,” kata beliau dalam satu kenyataan, malam ini.

Nurul Hizam berkata cuaca di laut dengan kelajuan angin antara 10 hingga 20 km sejam (km/h) dengan ketinggian ombak setinggi 0.5 meter sehingga 1 meter.

Dalam kejadian tengah hari tadi, seorang remaja lelaki warga Belanda berusia 14 tahun, lelaki warga Britain berusia 46 tahun, wanita warga Perancis berusia 18 tahun dan wanita warga Norway berusia 35 tahun, yang dipercayai jurulatih menyelam, didapati hilang ketika membuat latihan selaman sekitar pulau berkenaan, yang terletak kira-kira sembilan batu nautika dari Tanjung Leman, Mersing.

Beliau berkata laporan kehilangan tersebut dibuat oleh tekong bot yang membawa penyelam berkenaan apabila mendapati keempat-empat mereka tidak timbul selepas melakukan latihan selaman sekitar 12 tengah hari.

Nurul Hizam berkata Op Carilamat kemudiannya diaktifkan pada 2.45 petang melibatkan aset daripada Agensi Penguatkuasaan Maritim Malaysia, Pasukan Polis Marin dan Jabatan Perikanan Malaysia.


Langgar SOP dan dikompaun, tak perlu Hisham letak jawatan: PM

Walaupun sudah dikompaun kerana melanggar prosedur operasi standard (SOP) dan dikompaun semalam, Datuk Seri Ismail Sabri Yaakob menegaskan tidak perlu sehingga Menteri Pertahanan Datuk Seri Hishammuddin Hussein meletak jawatannya.

Perdana Menteri berkata kesalahan yang dilakukan Hishammuddin itu bukan satu jenayah kerana hanya dikompaun dan sekiranya semua meletak jawatan dibimbangi tiada orang yang bekerja selepas ini.

“Langgar SOP bukan jenayah, tiada (jenayah) apa yang dilakukan dan Kementerian Kesihatan Malaysia (KKM) dah keluarkan kompaun.

“Jadi, kalau siapa kena kompaun letak jawatan saya ingat tiada siapa boleh bekerja lepas ini.

“Semua letak jawatan,” katanya dipetik laporan media semasa bertemu wartawan di Universiti Management & Science (MSU), Shah Alam, hari ini.

Jelasnya lagi, tindakan sudah diambil terhadap Hishammuddin dan menegaskan kerajaan tidak membeza-bezakan antara individu yang melakukan kesalahan.

“Jadi, semua kena letak jawatan. Jadi tak bolehlah, yang penting adalah tindakan diambil.

“Maknanya kerajaan tidak membeza-bezakan antara individu yang melakukan kesalahan, dia boleh jadi menteri, timbalan menteri, dia boleh jadi ketua jabatan dan dia boleh jadi sesiapa saja, tidak ada konsep orang kayangan tak kena kompaun, orang bawah saja yang kena kompaun.

“Siapa saja yang melakukan kesalahan dan melanggar SOP akan dikenakan kompaun, termasuk menteri pertahanan dan lain-lain,tidak kira siapa,” tegasnya lagi.

Semalam, tular menunjukkan pemimpin meredah kerumunan hadirin pada majlis pelancaran briged MIC Johor di Kota Iskandar, Johor.

Antara pemimpin yang dilaporkan hadir pada majlis itu selain Hishammuddin, penyandang jawatan Menteri Besar Johor, Datuk Seri Hasni Mohammad dan Presiden MIC Tan Sri SA Vigneswaran.

Susulan video yang tular itu semalam, Menteri Kesihatan Khairy Jamaluddin Abu Bakar mengarahkan kementeriannya mengeluarkan kompaun terhadap rakan kabinetnya Hishammuddin dan beberapa pemimpin tertinggi kerajaan kerana didakwa melanggar SOP Covid-19.

Hishammuddin kemudiannya berkata dia hanya tetamu pada majlis itu, tetapi bersetuju bahawa tidak ada alasan untuk melakukan kesalahan dan akan menerima tindakan itu.

Bulan lalu, KKM turut mengenakan denda kepada penganjur majlis kerajaan yang dihadiri Ismail Sabri selepas mereka gagal memastikan pematuhan SOP.


Suntikan dos kedua AstraZeneca dipendek kepada 9 minggu

Jawatankuasa Khas Jaminan Akses Bekalan Vaksin Covid-19 (JKJAV) bersetuju mempercepatkan suntikan dos kedua vaksin AstraZeneca daripada 12 minggu kepada sembilan minggu, susulan ketibaan sejuta dos vaksin itu yang disumbangkan Kerajaan Jepun, hari ini.

Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata penerima vaksin berkenaan pada Mei lalu akan mula mendapat notifikasi untuk dos kedua dalam masa terdekat.

“Berdasarkan mesyuarat JKJAV minggu lepas dan sumbangan vaksin Kerajaan Jepun, kita setuju untuk kurangkan tempoh masa suntikan kedua dos vaksin AZ kepada sembilan minggu,” katanya kepada pemberita selepas menyaksikan ketibaan vaksin AstraZeneca sumbangan Kerajaan Jepun di Lapangan Terbang Antarabangsa KL (KLIA) di Sepang, hari ini.

Beliau berkata sejuta dos vaksin AstraZeneca meninggalkan Lapangan Terbang Antarabangsa Narita pada jam 10.20 pagi tadi menggunakan penerbangan Japan Airlines 723 dan selamat tiba di KLIA.

“Ia bukti hubungan baik sejak sekian lama antara kerajaan dan rakyat kedua-dua negara. Ketibaan vaksin ini akan menyumbang kepada kadar pemberian vaksin lebih tinggi sepanjang bulan ini,” katanya.

Beliau berkata vaksin yang diterima akan diagihkan kepada semua pusat pemberian vaksin (PPV) yang menggunakan AstraZeneca di Selangor, Kuala Lumpur, Pulau Pinang, Johor dan Sarawak secepat mungkin.

Sumbangan itu menjadikan jumlah vaksin AstraZeneca yang telah diperoleh oleh negara setakat 1 Julai adalah sebanyak 1,828,000 dos.

Menteri Luar, Datuk Seri Hishammuddin Hussein dan Duta Besar Jepun ke Malaysia, Oka Hiroshi, turut hadir.

Pada 19 Jun lalu, Menteri Kesihatan, Datuk Seri Dr Adham Baba, dilaporkan berkata pihaknya sedang mengkaji sama ada tempoh masa pemberian dos kedua vaksin AstraZeneca, boleh dipendekkan daripada 12 minggu kepada enam minggu.

Pakar virologi, Prof Emeritus Datuk Dr Lam Sai Kit turut dilapor menyarankan kerajaan memendekkan sela masa antara dua dos vaksin COVID-19 AstraZeneca kepada lapan minggu, bagi memberi perlindungan lebih awal kepada penerima vaksin itu susulan penyebaran varian Delta semakin meluas di negara ini.

Beliau berpandangan, meskipun tempoh 12 minggu membolehkan tahap imunisasi lebih tinggi pada penerima vaksin AstraZeneca, keutamaan ketika ini adalah melindungi golongan berisiko daripada varian Delta yang lebih berbahaya jika dijangkiti.

Khairy turut memaklumkan satu kenyataan bersama Kementerian Kesihatan (KKM) dijangka dikeluarkan esok atau minggu hadapan berkenaan keputusan bagi membenarkan suntikan vaksin Pfizer diberikan kepada remaja.

Mengenai isu 700,000 warga emas yang mendaftar untuk PICK tetapi masih belum menerima suntikan vaksin, Khairy berkata isu berkenaan akan diselesaikan dalam bulan ini kerana masalah kekurangan bekalan vaksin.


Kes Ebit Lew: Saksi minta mangsa buat laporan polis di Sabah

Pakar motivasi yang juga saksi pertama pendakwaan kes gangguan seksual membabitkan pendakwah terkenal, Ebit Lew, memaklumkan dirinya ada mencadangkan supaya pengadu wanita kes itu membuat laporan polis di Sabah.

Bagaimanapun, Mohd Fairuz Abu, menyatakan keputusan membuat laporan polis di Bukit Aman adalah pilihan pengadu sendiri selepas membuat perbincangan dengan suaminya.

“Ia datang daripada pihak pengadu sendiri dan suami sebabnya seperti yang saya sebutkan semalam,” katanya menurut BH.

Bagaimanapun saksi itu berkata pengadu memberitahu dia takut membuat laporan polis di Balai Polis Tenom disebabkan ada saudaranya yang bertugas di balai berkenaan.

“Tenom ini sebuah daerah kecil dan ramai orang boleh tahu kalau dia buat ‘report'(laporan polis),” katanya ketika prosiding hari kedua berkaitan perbicaraan kes gangguan seksual yang dikaitkan dengan pendakwah itu.

Mohd Fairuz berkata demikian menjawab soalan peguam, Ram Sigh, pada sesi pemeriksaan balas, di sini, hari ini.

Perbicaraan bagi sesi pagi berkaitan kes gangguan seksual dihadapi Ebit ditangguh 12.30 tengah hari tadi dan disambung semula jam 2.30 petang.

Terdahulu, Ebit atau nama sebenarnya Ebit Irawan Ibrahim, 37, tiba di perkarangan Mahkamah Majistret Tenom kira-kira jam 10.15 pagi dengan menaiki pacuan empat roda jenis Toyota Land Cruiser warna hitam, selain diiringi beberapa kenderaan lain.

Ebit menghadapi 11 pertuduhan, antaranya didakwa mengaibkan kehormatan seorang wanita tahun dengan menghantar gambar dan perkataan lucah ke nombor telefon mangsa melalui aplikasi WhatsApp antara Mac dan Jun tahun lalu.

Beliau dituduh melakukan perbuatan itu mengikut Seksyen 509 Kanun Keseksaan yang membawa hukuman penjara sehingga lima tahun atau denda atau kedua-duanya jika sabit kesalahan.


PAS boleh guna dua logo, PN atau bulan

Pengarah Pilihanraya PAS Pusat Datuk Seri Muhammad Sanusi Md Nor berpendapat parti itu boleh menggunakan kedua-dua logo – sama ada logi PAS atau Perikatan Nasional (PN) – pada Pilihan Raya Umum Ke-15 (PRU-15) akan datang.

Menurutnya penggunaan logo itu adalah penting dalam mana-mana pilihan raya kerana ia mempunyai rahsia tersendiri, termasuk kesan psikologi kepada pengundi.

Kedua-dua logo itu, katanya boleh digunakan mengikut kesesuaian negeri PAS bertanding, katanya menurut BH hari ini.

“Sebelum ini ada pandangan kita guna logo PN seperti di Pilihan Raya Negeri (PRN) Melaka dan kemudian di Johor, tetapi kali ini perlu ada perbincangan lagi untuk kita putuskan logo akan digunakan.

“Semalam saya ada di Kelantan, dan PAS Kelantan berpandangan lebih sesuai guna logo PAS dan negeri lain mungkin boleh guna logo PN. Logo ada rahsianya kerana ia boleh melambangkan kita dalam pakatan yang memberi kesan keyakinan rakyat.

“Begitu juga jika PAS guna logo gambar sendiri, ia turut memberi kesan psikologi. Pada saya dua-dua boleh digunakan, namun bergantung kepada perbincangan lanjut,” katanya pada sidang media di Alor Setar.

Terdahulu beliau menyaksikan Majlis Pertukaran Dokumen Perjanjian Kerjasama Pembangunan Fasa Dua Taman Perindustrian Sains dan Teknologi Kedah (KSTP) antara Pihak Berkuasa Koridor Utara (NCIA) dan Perbadanan Kemajuan Negeri Kedah (PKNK).

Sebelum ini, Mursyidul Am PAS, Datuk Hashim Jasin memberi bayangan berkemungkinan parti itu menggunakan logo imej bulan berikutan dakwaan pengundi menjadi keliru ketika ia digunakan pada PRN Melaka dan Johor kerana menyangka ia logo Barisan Nasional (BN).

Bagaimanapun, Presiden PAS, Tan Sri Abdul Hadi Awang dalam kenyataannya menegaskan PAS masih menggunakan logo PN dan cadangan Hashim adalah pandangan peribadi beliau.

Mengulas lanjut, Muhammad Sanusi bagaimanapun berkata penggunaan logo bagi PAS pada PRU-15 akan dimuktamadkan pucuk pimpinan parti termasuk dibincangkan pada peringkat PN.

Mengenai kenyataan Abdul Hadi kelmarin, yang berpendapat PRU-15 perlu disegerakan, Muhammad Sanusi berkata, pilihan raya boleh dipercepat sekiranya semua persediaan melaksanakannya sudah disiapkan semua pihak.

“Untuk buat PRU-15 semua pihak kena sedia. Pilihan raya kali ini akan ada pertambahan pengundi yang banyak, malah ada undi 18 tahun. Suruhanjaya Pilihan Raya (SPR) perlu bersedia termasuk menyiapkan semua pusat mengundi.

“Bagi parti pula, saya rasa semua sudah bersedia sebelum ini cuma keadaan tidak mengizinkan apabila kita berhadapan pandemik Covid-19. PAS sendiri sudah bersedia dan kita yakin akan menang,” katanya.


Hubungan bersama PAS jadi usul kedua tertinggi dalam PAU

Perhimpunan Agung UMNO (PAU) di Kuala Lumpur, esok dan lusa, bukan sahaja akan membincangkan usul memutuskan kerjasama dengan Bersatu, sebaliknya parti itu juga akan menyatakan pendiriannya terhadap Muafakat Nasional (MN) yang dibentuk bersama PAS.

Ketika mengesahkan usul utama PAU esok adalah memutuskan kerjasama dengan Bersatu, Setiausaha Agung UMNO, Datuk Seri Ahmad Maslan berkata, turut diberi tumpuan adalah pendirian UMNO terhadap MN.

Ini kerana, katanya, PAS adalah sebahagian daripada komponen Perikatan Nasional (PN) yang turut dianggotai Bersatu, Parti Solidariti Tanah Airku (STAR), Parti Progresif Sabah (SAPP) dan terbaharu Parti Gerakan Rakyat Malaysia (Gerakan).

Kerjasama di dalam MN adalah usul kedua tertinggi yang akan dibincangkan dalam PAU, berbanding usul-usul lain seperti pendidikan, ekonomi dan agama.

“Daripada 1 hingga 3 Jan tahun ini kita telah mengadakan 760 mesyuarat perwakilan meliputi Pemuda, Wanita, Puteri dan Bahagian, kecuali Bahagian Tanah Merah, Kelantan yang digantung dan kesemuanya dilaksanakan di 190 bahagian.

“Usul utama daripada 190 bahagian itu ialah 124 bahagian menyebut supaya tiada kerjasama dengan Bersatu…ini usul utama,” katanya .

Ahmad turut mengulangi pendirian bahawa UMNO tidak pernah menyertai kerajaan PN, sebaliknya parti itu dan BN hanya menyokong kerajaan pimpinan Tan Sri Muhyiddin Yassin.

“UMNO tak pernah sertai PN. Hanya serah kepada Ahli Parlimen UMNO dan BN untuk menyokong kerajaan. Ini kerana kami telah mempunyai BN.

“Untuk menjadi satu lagi komponen parti (di dalam PN), ia tidak sesuai kerana BN telah wujud sejak sekian lama dan kami menetapkan UMNO, MCA, MIC dan Parti Bersatu Rakyat Sabah (PBRS) kekal di dalam BN,” katanya.

Mengenai kenyataan Naib Presiden UMNO, Datuk Seri Ismail Sabri Yaakob yang dilapor sebagai berkata, keputusan dibuat oleh Majlis Tertinggi (MT) UMNO hanya boleh diubah menerusi Perhimpunan Agung UMNO, Ahmad berkata:

“Setakat ini saya tak pernah dengar lagi perwakilan menyatakan tidak setuju (dengan usul yang dibawa). Itu tradisi UMNO. Selepas perwakilan kata setuju, maka luluslah usul-usul yang disebut itu.”

Perhimpunan Agung UMNO diadakan secara hibrid, yang menggabungkan kehadiran fizikal ke Pusat Dagangan Dunia (WTC) Kuala Lumpur dan secara maya di 190 bahagian di seluruh negara, kecuali Sarawak.

Ia akan dimulakan dengan perasmian serentak persidangan sayap Wanita, Pemuda dan Puteri oleh Timbalan Presiden UMNO, Datuk Seri Mohamad Hasan di Dewan Merdeka pada Sabtu, dan acara menaikkan bendera Sang Saka Bangsa di Plaza Merdeka, serta ucapan dasar Presiden pada keesokannya.


Terima ugutan sindiket along, Ketua Polis Pulau Pinang tak akan tunduk

Ketua Polis Pulau Pinang, Datuk Khaw Kok Chin, menyifatkan ugutan atau ancaman yang diterimanya daripada sindiket along adalah merupakan perkara lumrah dan sentiasa dihadapi oleh polis dalam melaksanakan tugas membanteras jenayah.

Katanya, beliau tidak akan tunduk dengan ugutan atau ancaman oleh mana-mana sindiket haram terhadapnya, menurut laporan Bernama.

“Sebagai Ketua Polis Pulau Pinang, saya dan Polis Kontinjen Pulau Pinang tidak akan berkompromi atau bersekongkol dengan mana-mana pihak yang menjalankan kegiatan haram yang menyalahi undang-undang,” katanya dalam kenyataan. malam ini.

Katanya, pihaknya juga akan terus mengambil tindakan yang lebih tegas terhadap mereka yang mengugut atau mengancam dirinya mahupun Polis Kontinjen Pulau Pinang.

Khaw berkata demikian bagi mengulas berhubung laporan polis yang tular mengenai beliau menerima surat ugutan daripada sekumpulan along yang mengugutnya agar tidak mengambil tindakan terhadap mereka.

Difahamkan Ketua Polis Pulau Pinang itu menerima surat itu yang dihantar ke pejabatnya, Khamis lalu.

Menerusi surat itu, suspek memberi amaran agar Khaw dan pihak polis memberi kerjasama kepada mereka jika tidak akan menyimbah cat, asid, malah turut mengugut akan menembak.

Suspek turut mengugut mahu membakar kedai atau balai polis dan menerusi surat tersebut turut disertakan enam keping wang kertas yang digunakan untuk sembahyang orang Cina mati bersama sekeping kertas nota.

Ekoran surat ugutan itu, pihak polis membuka kertas siasatan dan kes tersebut disiasat menurut Seksyen 507 Kanun Keseksaan.

Khaw memulakan tugas sebagai Ketua Polis Pulau Pinang pada 12 Mei lalu dengan menggantikan Datuk Mohd Shuhaily Mohd Zain yang dilantik sebagai Ketua Polis Kuala Lumpur.


902 kes baharu, enam kematian

Jangkitan baharu Covid-19 dalam tempoh 24 jam semalam (Jumaat, 23 Disember 2022) masih kekal tiga angka buat tujuh hari berturut-turut, lapor Kementerian Kesihatan (KKM) hari ini.

Pada masa sama, jumlah kes yang masih aktif serta pesakit yang menjalani kurantin di rumah serta yang menerima rawatan di hospital, juga menunjukkan penurunan.

Dalam tempoh semalam sebanyak 902 kes baharu dilaporkan, termasuk lima kes import, meningkat sedikit berbanding 858 yang dicatat pada Khamis, menurut data KKMNOW yang dikemas kini tengah malam tadi.

Jumlah terbaharu itu menjadikan kumulatif positif sejak 25 Januari 2020 sebanyak 5,022,144 kes dengan 4,970,932 pesakit telah sembuh, termasuk 1,104 yang pulih semalam.

Dalam tempoh semalam juga sebanyak 651 kes melibatkan individu yang telah menerima vaksin dos penggalak; diikuti 148 kes individu lengkap divaksinasi; tiga kes (individu belum lengkap divaksinasi); dan 100 kes (individu tidak divaksinasi).

Rekod KKM juga menunjukkan sebanyak 14,382 kes masih aktif, turun berbanding 14,590 yang dicatat pada Khamis, manakala 13,562 pesakit masih menjalani kuarantin di rumah (13,685 pada Khamis). Tiada pesakit yang ditempatkan di PKRC.

Menurut KKM, seramai 776 pesakit menerima rawatan di hospital, turun berbanding 859 pada Khamis, dan 44 pesakit dimasukkan ke unit rawatan rapi (46 pada Khamis), dengan 31 pesakit memerlukan alat bantuan pernafasan (23 pada Khamis).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, enam pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau ‘brought in death’ (BID) dilaporkan.

Jumlah itu menjadikan kumulatif kematian sejak 17 Mac 2020 meningkat kepada 36,830 mangsa, termasuk 7,849 kes BID.

Tiga daripada kematian itu dilaporkan di Selangor, termasuk dua BID; dan masing-masing satu di Kedah (BID); Pulau Pinang; dan Putrajaya.


Dua kes subvarian baharu Omicron sudah dikesan di Singapura

Singapura mengesahkan sudah mengesan dua kes Covid-19 melibatkan subvarian Omicron BA.2.12.1 yang baharu.

Kedua-dua kes dalam komuniti itu dikesan susulan daripada “pemantauan aktif pihak berkuasa terhadap situasi Covid-19 dan penjujukan genetik untuk pengawasan”, kata Kementerian Kesihatan (MOH) dalam kenyataan hariannya.

“Semua kes diasingkan sendiri selepas disahkan positif Covid-19.”

MOH berkata BA.2.12.1 pada masa ini tidak berada dalam senarai varian membimbangkan Pertubuhan Kesihatan Sedunia (WHO).

Tidak banyak yang diketahui melibatkan BA.2.12.1 yang merupakan subvarian daripada varian BA.2 Omicron yang sangat mudah merebakdan pada masa ini tiada bukti bahawa ia menyebabkan kesan penyakit yang lebih teruk.

Varian Omicron menjadi dominan di seluruh dunia menjelang pertengahan Mac.

Omicron dikesan merebak dengan meluas di Amerika Syarikat dan dianggarkan lebih 90 peratus jangkitan baharu dikesan melibatkan varian itu setakat 16 April, kata Pusat Kawalan dan Pencegahan Penyakit (CDC) pada 19 Apr.


Jangkitan di 10 negeri naik, 361 mangsa banjir positif Covid-19

Sepuluh negeri mencatat peningkatan kes harian Covid-19 dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri-Negeri, malam ini.

Negeri terbabit ialah Selangor, Johor, Kuala Lumpur, Kedah, Pahang, Terengganu, Sabah, Perak, Negeri Sembilan, dan Labuan.

Selangor mencatat 945 kes baharu berbanding 736 kes semalam, menjadikan kumulatif positif di negeri itu sebanyak 779,237 kes, dengan 754,277 pesakit telah sembuh dan 9,898 kematian dilaporkan.

Sehingga semalam, Selangor merekodkan 14,117 kes aktif, termasuk 12,605 pesakit menjalani kuarantin di rumah; 656 ditempatkan di PKRC; 795 dimasukkan ke hospital; 61 pesakit dirawat di ICU, dengan 43 daripadanya memerlukan alat bantuan pernafasan.

Daripada 1,297 kluster yang dikesan di negeri itu, 82 masih aktif, kebanyakannya melibatkan tempat kerja, lapor KKM.

Sehingga semalam juga, sebanyak 94.0 peratus atau 4,754,828 individu di Selangor telah lengkap divaksinasi, 95.4 peratus atau 4,832,113 lagi menerima sekurang-kurangnya satu dos, dan 1,019,223 individu lagi menerima dos penggalak.

Bagi negeri-negeri lain, Johor merekodkan 467 kes baharu berbanding 378 kes semalam – naik tiga hari berturut-turut; Kuala Lumpur (279 kes baharu, 258 semalam); dan Kedah (219 kes baharu, 209 semalam).

Pahang pula merekodkan 214 kes baharu berbanding 165 semalam; diikuti Terengganu (210 kes baharu, 202 semalam); Sabah (202 kes baharu, 156 semalam); Perak (158 kes baharu, 114 semalam); Negeri Sembilan (121 kes baharu, 95 semalam); dan Labuan (tujuh kes baharu, enam semalam).

Sementara itu, Kementerian Kesihatan (KKM) mengesan 361 kes positif melibatkan mangsa banjir, tetapi tidak membabitkan mangsa di pusat penempatan sementara (PPS).

Dr Noor Hisham berkata 963 atau 27.2 peratus daripada 3,438 mangsa banjir telah diperiksa dan diberi rawatan pesakit luar oleh pasukan perubatan di PPS.

Ia turut melibatkan 203 jangkitan saluran pernafasan akut (ARI); 50 penyakit kulit; Acute Gastroenteritis (13); tangan, kaki dan mulit (satu); dan penyakit berjangkit lain (42).

Beliau berkata dalam tempoh 24 jam sehingga 12 tengah hari tadi, 5,118 pesakit Covid-19 telah sembuh menjadikan kumulatif sebanyak 2,647,587 atau 97.0 peratus daripada 2,728,203 kumulatif kes positif.

Menurutnya, daripada 3,519 kes baharu hari ini, 100 melibatkan kes import, termasuk 11 membabitkan rakyat asing; dan 4,419 kes adalah penularan tempatan dengan 145 daripadanya bukan warganegara Malaysia.

“Sebanyak 65 kes atau 1.8 peratus daripada keseluruhan jangkitan baharu hari ini adalah kategori 3, 4 dan 5, manakala 3,454 atau 98.2 peratus adalah kategori 1 dan 2.

“Seramai 331 pesakit kini masih dirawat di ICU, termasuk 187 daripadanya yang memerlukan alat bantuan pernafasan,” katanya.

Dr Noor Hisham berkata dalam tempoh sama dua kluster baharu dikesan menjadikan keseluruhannya 6,088 kluster dengan 5,854 telah ditamatkan dan 234 masih aktif.


Institusi Arab Saudi melabur dalam pengeluaran ‘teksi terbang’

Institut Inisiatif Pelaburan Masa Depan (FII-I) berpangkalan di Arab Saudi hari ini mengumumkan pembiayaan pengeluaran pesawat elektrik oleh sebuah syarikat Jerman, Lilium.

Ia adalah sebahagian daripada strategi FII-I untuk membangunkan kenderaan alternatif yang lestari alam sekitar, berbanding pesawat biasa yang menggunakan minyak, lapor agensi berita SPA.

Ketua Pegawai Eksekutif FII-I, Richard Attias berkata, Lilium adalah pesawat yang dapat berlepas dan mendarat secara menegak, sekali gus membolehkan penggunanya mengelak kesesakan lalu lintas di jalan raya.

“Berpotensi untuk mengurangkan pelepasan karbon, pesawat ini boleh bergerak dari bandar ke bandar dalam lingkungan 250 kilometer,” katanya.

Pesawat Lilium tujuh tempat duduk dan berkelajuan 175 batu sejam, akan menjadi model pertama dalam beberapa siri pengeluarannya.

“Pelaburan kami dalam Lilium adalah selari dengan misi FII-I iaitu menyokong initiatif dan projek yang memberi kesan positif kepada kehidupan,” katanya tanpa menjelaskan jumlah pekaburan itu.

Pesawat Lilium sudah menerima sijil CRI-A01 daripada Agensi Keselamatan Penerbangan Eropah dan sedang berurusan untuk mendapatkan sijil daripada Pihak Berkuasa Penerbangan Persekutuan Amerika Syarikat.

Jumlah hasil kasar syarikat dijangka sekitar AS$830 juta, termasuk sekitar AS$380 juta dalam bentuk tunai yang disimpan dalam unit amanah dan AS$450 juta dari pelaburan PIPE.


Mangsa banjir Shah Alam meningkat 633 orang

Mangsa banjir di tiga pusat pemindahan sementara (PPS) di Selangor meningkat kepada 633 orang membabitkan 147 keluarga setakat jam 10.15 pagi ini (11 November 2022), lapor Harian Metro.

PPS terlibat Sekolah Kebangsaan (SK) Kampung Johan Setia, SK Sungai Binjai dan Masjid Al Falah Kampung Budiman.

Berdasarkan data Info Bencana Jabatan Kebajikan Masyarakat (JKM) mangsa terdiri daripada 198 lelaki dan 211 wanita.

Sementara 109 mangsa adalah kanak-kanak lelaki, 97 kanak-kanak perempuan, 15 bayi perempuan dan lapan bayi lelaki.

Semalam, Menteri Besar Selangor, Datuk Amirudin Shari memaklumkan banjir dipercayai berpunca daripada kadar hujan yang tinggi di mana Meru, Klang merekodkan taburan hujan sebanyak 104 milimeter (mm).

Dalam pada itu, Amirudin memaklumkan beliau mendapat laporan daripada Jabatan Bomba dan Penyelamat Malaysia (JBPM) Selangor banjir berpunca daripada keadaan longkang.

Justeru katanya, Pihak Berkuasa Tempatan (PBT) diminta untuk segera mengambil tindakan di longkang dan ‘hotspot’ banjir.

Antara kawasan yang terlibat adalah Jalan Meru 3; Persiaran Hamzah Alang; Jalan Kasban; Jalan Kenangan; Taman Daya; Jalan Khamis; Jalan Jabar; Sekolah Menengah Kebangsaan (SMK) Meru dan Taman Setia Warisan Seksyen U6.

Beberapa kawasan lain turut dinaiki air antaranya, Jalan Haji Abdul Manan, Taman Seri Puteri, dan Jalan Limau di Meru; Taman Seri Sementa; Klang Sentral; Sungai Kapar Indah; Persiaran Hamzah Alang Kapar; Bandar Puteri Klang; Persiaran Mokhtar Dahari berdekatan Alam Budiman, Seksyen U10.

abatan Meteorologi (MetMalaysia) mengeluarkan amaran ribut petir, hujan lebat dan angin kencang dijangka melanda beberapa negeri di seluruh negara sehingga jam 5 petang ini.

Amaran itu dikeluarkan susulan terdapat tanda-tanda menunjukkan ribut petir dengan intensiti hujan melebihi 20mm/jam yang hampir atau dijangka berlaku melebihi sejam.

MetMalaysia dalam kenyataan jam 1 tengah hari tadi, berkata ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.